text:
Өфө моторҙар эшләү берекмәһенең балалар лагерҙары иң яҡшылары тип табылған
Башҡортостан Республикаһының ҡала яны балалар һауыҡтырыу-тәрбиә ойошмаларының смотр-конкурсында «Өфө моторҙар эшләү производство берекмәһе» асыҡ акционерҙар йәмғиәтенең Николай Гастелло исемендәге лагеры «Профсоюз ойошмалары лагерҙары» төркөмөндә Гран-при яуланы.
Ул Павловка һыуһаҡлағысында урынлашҡан һәм йәй һайын 400-ләгән баланы ҡабул итә. Бында мәктәп уҡыусыларын спорт буйынса тәрбиәләүгә ҙур иғтибар бирелә, тип хәбәр итә Өфө моторҙар эшләү берекмәһенең корпоратив коммуникациялар идаралығы.
«Өфө моторҙар эшләү производство берекмәһе» асыҡ акционерҙар йәмғиәтенең «Речные зори» лагеры «Санаторий-профилакторийҙар» төркөмөндә икенсе урын алған. Унда быйыл йәй 600-ҙән ашыу бала ял иткән. Үҙешмәкәр сәнғәт түңәрәктәрендә шөғөлләнеүҙән тыш, балалар дауалау процедуралары ла үткән: массажға, ингаляцияға йөрөгән, тоҙло ванналар ҡабул иткән.
Иң яҡшылар исеменә республиканың йәмғеһе 27 лагеры көрәшкән. Был учреждениелар матди базаһына, мәҙәни-тәрбиәүи сараларына, ниндәй түңәрәктәр эшләүе, китапханаларҙың булыу-булмауы, спорт тормошо, туҡланыу, медицина тәьминәтенә ҡарап баһаланған.


c: text/html

text:
Башҡортостандың муниципаль берәмектәре биләмәләрҙең туристик паспорттарын әҙерләй
Башҡортостандың муниципаль берәмектәре территорияларҙың туристик паспорттарын әҙерләүен дауам итә. Улар муниципаль район тураһындағы дөйөм мәғлүмәтте, социаль-иҡтисади үҫеш күрһәткестәрен, туристик-рекреацион ресурстарҙың, туриндустрия объекттарының тасуирламаһын үҙ эсенә алырға тейеш.
БР Эшҡыуарлыҡ һәм туризм буйынса дәүләт комитетында әйтеүҙәренсә, бындай паспорттар булдырыу Башҡортостандың тулы туристик паспортын эшләргә, шулай уҡ туристик баҙарҙа «Башҡортостан Республикаһы» брендын рекламаларға, муниципаль берәмектәрҙең инвестицион күркәмлеген арттырырға, Рәсәй туристарына ғына түгел, сит ил ҡунаҡтарына ла ҡыҙыҡлы буласаҡ яңы турҙар әҙерләүгә һәм булғандарын камиллаштырыуға мөмкинлек бирәсәк.
Муниципаль берәмектәрҙең әҙер туристик паспорттары менән Дәүләт комитетының сайтында танышырға мөмкин.

robotstxt: allowed

filter: keep


text:
Өфөлә Интернациональ урамы һыҙатында Ағиҙел аша күпер төҙөләсәк
ӨФӨ, 2014 йыл, 25 декабрь. /«Башинформ» мәғлүмәт агентлығы, Эльвира Латипова/.
Өфөлә Интернациональ урамы һыҙатында Ағиҙел аша күпер төҙөләсәк. Дәүләт һатып алыуҙары порталында беренсе этаптың проект документацияһын әҙерләүгә тендер иғлан ителгән. Заказсыһы — Өфө хакимиәтенең төҙөлөш, юлдарҙы һәм яһалма ҡоролмаларҙы ремонтлау буйынса Идаралығы.
Конкурс документацияһында проектлауҙың сиктәре билдәләнгән. Күпер Ағиҙелдең һул ярынан 8 Март — Алексеевка автомобиль юлы, уң ярҙан Октябрь проспекты, Интернациональ, Тоннель, Комаров урамдары менән тоташа. Күперҙең оҙонлоғо 1230 метр буласаҡ тип фаразлана.
Проект документацияһын үтәү буйынса контракттың максималь хаҡы 216 миллион һум тәшкил итә. Финанслау сығанағы — ҡала бюджеты.
Конкурста ҡатнашыу өсөн заявкалар 25 декабрҙән 14 ғинуарға тиклем ҡабул ителә. Уларҙы ҡарау 29 ғинуарға тәғәйенләнгән.


text:
Силәбе өлкәһендә рус һәм башҡорт телдәрендә «Уралым» гәзите сыға башланы
ӨФӨ, 2015 йыл, 12 ғинуар. /«Башинформ» мәғлүмәт агентлығы, Ләйлә Аралбаева/.
Губернатор Борис Дубровский һәм Башҡортостан Республикаһы Башлығы Рөстәм Хәмитовтың инициативаһы буйынса Силәбе өлкәһендә рус һәм башҡорт телдәрендә «Уралым» ижтимағи-сәйәси гәзите донъя күрҙе.
Гәзиттең тиражы — һигеҙ мең дана, баҫма ай һайын нәшер ителә. Гәзит Силәбе башҡорттары йәшәгән биләмәләрҙә бушлай таратыласаҡ, тип хәбәр итте Башҡортостан Республикаһының Силәбе өлкәһендәге Даими вәкиллегенең матбуғат секретары Михаил Хәбиров.
— Көньяҡ Уралда төрлө халыҡтар дуҫ ғаилә булып йәшәй. Ошо берҙәмлектә — беҙҙең көсөбөҙ, ә мәҙәниәттәрҙең төрлөлөгө — байлығыбыҙ. Шуға күрә Силәбе өлкәһендә «Уралым» кеүек гәзиттәрҙең сығыуы бик мөһим. Был проекттар туған телде яратырға, үҙеңде һәм күршеләреңде яҡшыраҡ аңларға өйрәтә, — тип билдәләне Борис Дубровский.
— Яңы баҫманы башҡа милләт кешеләре лә уҡыясаҡ тип ышанам. Был гәзит — Көньяҡ Уралда йәшәгән халыҡтарҙың милләт-ара диалогын һәм үҙ-ара ихтирамын үҫтереү һәм тәрәнәйтеү өсөн бик шәп трибуна, — тип иҫәпләй «Гранада Пресс» медиахолдингы етәксеһе Сергей Филичкин.


text:
Өфөлә фән һәм дин эшмәкәрҙәре деструктив ағымдарҙың таралыуы проблемаһын тикшерҙе
Башҡортостан Республикаһы мосолмандары Диниә назаратында мосолман руханиҙарының, мәғариф һәм фән өлкәһе хеҙмәткәрҙәренең эш осрашыуы үтте. Унда Диниә назараты вәкилдәре, Рәсәй мосолмандары Үҙәк Диниә назаратының Рәсәй ислам университеты, М.Аҡмулла исемендәге Башҡорт дәүләт педагогия университеты һәм БР Фәндәр академияһы Гуманитар тикшеренеүҙәр институты уҡытыусылары ҡатнашты.
Республикала деструктив йүнәлештәге дини ағымдарҙың таралыуы һөйләшеүҙең төп темаһы булды. Айырыуса был проблема мосолмандар йәмғиәтенә ҡағыла.
БР мосолмандары Диниә назаратынан хәбәр итеүҙәренсә, яҡын арала республиканың фәнни даирәһе вәкилдәренән һәм дин эшмәкәрҙәренән торған белгестәр төркөмө был проблематика буйынса социаль-аналитик тикшеренеү эштәрен башлаясаҡ.


text:
Ҡоролоҡ арҡаһында Рәсәй аграрийҙары төшөнкөлөккә бирелмәне
— Уңыштың өстән бер өлөшөн тиерлек юҡ иткән үткән йылдарҙағы ҡаты ҡоролоҡ арҡаһында Рәсәй аграрийҙары төшөнкөлөккә бирелмәне, — тине Өфөләге Бөтә Рәсәй аграр форумында Рәсәй Хөкүмәте Рәйесе Владимир Путин.
Быны уҙған йыл йомғаҡтары ла раҫланы. Премьерҙың әйтеүенсә, ауыл хужалығы продукцияһын етештереү – 22 процентҡа, сусҡа ите производствоһы – 10 процентҡа, ҡош итенеке 12 процентҡа артҡан. Малсылыҡтың башҡа йүнәлештәре лә әүҙем үҫешә. Владимир Путин үҫемлекселектәге юғары күрһәткестәрҙе лә билдәләне. Мәҫәлән, иген уңышы 94 млн тонна тиерелек тәшкил иткән. Был илдең ихтыяжын ҡәнәғәтләндереүҙән тыш, резерв булдырырға ла мөмкинлек биргән. Илдең экспорт потенциалы 25-28 млн тоннаға тиклем артҡан.
— Рәсәй игенде экспортҡа оҙатыу буйынса донъяла өсөнсө урынға сыҡты, — тип һыҙыҡ өҫтөнә алды Владимир Путин. – Был, һис шикһеҙ, бик яҡшы һөҙөмтә.
Премьер-министр 2012 йылда тармаҡҡа күрһәтеләсәк дәүләт ярҙамы тураһында ла әйтеп ишеттерҙе. Был 170 млрд һум самаһындағы федераль бюджет аҡсаһы. Тағы 150 млрд һумдан да кәм булмаған кредит ресурстарын илдең алдынғы банктары бирергә әҙер.
Быйыл бәләкәй һәм урта ауыл хужалығы предприятиеларына ярҙам итеү өҫтөнлөклө йүнәлештән буласаҡ. Владимир Путиндың билдәләүенсә, быйыл ауыл эшсәндәренә баҫыу эштәренә бүленәсәк яғыулыҡ-майлау материалдарына ташлама һәр төбәктә 2011 йылдың 31 декабренә ҡарата билдәләнгән күмәртә хаҡтарынан 30 процентты тәшкил итәсәк. Льготалы яғыулыҡ менән тәьмин итеү 2011 йылға ҡарата 10 процентҡа арттырыласаҡ, тип һыҙыҡ өҫтөнә алды ул.
— Беренсе ярты йыллыҡта уҡ ташламалы яғыулыҡ арҡаһында ғына аграрийҙарҙың экономияһы 11 млрд һум тәшкил итәсәк, — тип билдәләне Владимир Путин. – Уҙған йыл йомғаҡтары буйынса иһә экономия 18 млрд һумды тәшкил иткән.
Премьер-министр Росагролизинг линияһы буйынса ауыл хужалығы техникаһын яңыртыуҙағы ташламаларға ла туҡталды. Атап әйткәндә, аграрийҙар беренсе түләүҙән азат ителә, һәм был беренсе иғәнәне ярты йылдан һуң индерергә кәрәк буласаҡ.


text:
Фото:
Өфөлә Булат Солтангәрәев исемендәге уҡыусылар конкурсына йомғаҡ яһалды
Фото:
ӨФӨ, 2016 йыл, 8 июнь. /«Башинформ» мәғлүмәт агентлығы, Ләйлә Аралбаева/.
Өфөлә Булат Солтангәрәев исемендәге уҡыусылар конкурсына йомғаҡ яһалды. Йәш журналистар бәйгеһен «Йәшлек» республика йәштәр гәзите ойошторҙо.
Тәүге премияға «Үҙебеҙ һайлаған юл» исемле мәҡәләһе өсөн Рәми Ғарипов исемендәге 1-се башҡорт республика гимназия-интернатының 9 класс уҡыусыһы Гөлназ Мофазалова лайыҡ булды. Икенсе урында — «Әгәр ҙә Салауат Юлаев тере булһа...» мәҡәләһе өсөн Башҡорт республика гимназия-интернатының 11 класс уҡыусыһы Зәриә Моратова, «Мин сәләмәт тормош яҡлы!» мәҡәләһе өсөн Дыуан районы республика лицей-интернатының 10 класс уҡыусыһы Айһылыу Шәрипова. Өсөнсө премия өс еңеүсегә бирелде. Улар — «Ерҙә кеше йәшәй икән, теле лә йәшәй...» мәҡәләһе авторы, Көйөргәҙе районы Рәшит Солтангәрәев исемендәге Таймаҫ гимназияһының 11 класс уҡыусыһы Илүзә Вәхитова, «Ысын тормошта йәшәйек» мәҡәләһе өсөн Саҡмағош ауылы Саҡмағош гимназияһының 10 класс уҡыусыһы Финат Заманов һәм «Мин — россиянмын» мәҡәләһе өсөн Ҡасим Дәүләткилдиев исемендәге республика һынлы сәнғәт гимназияһы уҡыусыһы Ынйыгөл Ишбулатова.
Ижади бәйге йәштәр араһында ҙур ҡыҙыҡһыныу тыуҙырҙы, тип хәбәр иттеләр Журналистар союзында. Уҡыусылар эштәрен хат менән ебәрҙе, «Бәйләнештә» социаль селтәрендәге төркөмгә һалды. Редакцияға 100-ҙән ашыу эш килде. Журналистар акцияһы былтыр көҙ Дагомыста үткән «Бөтә Рәсәй-2015» Рәсәй Журналистар союзының ХIХ фестивалендә республика, край, округ һәм өлкә гәзиттәре араһында лауреат булды.
«Йәш журналистар үҙ фекерҙәрен белдерҙе, сағыу идеялар тәҡдим итте. Илһөйәрлек, кешелеклек, донъяны яҡшы яҡҡа үҙгәртергә тырышыу — ошоларҙың барыһы ла уларҙың әҫәрҙәрендә сағылыш тапты», — тип билдәләне жюри рәйесе, филология фәндәре докторы, БДУ профессоры Тимерғәле Килмөхәмәтов.
«Йәшлек» гәзите журналистары был конкурсты киләһе йылда ла үткәрергә ниәтләй.
Булат Солтангәрәев Өфө ҡалаһы Киров районы 3-сө гимназияһының сығарылыш класы уҡыусыһы ине. Алдынғы ҡарашлы, белемле, илһөйәр рухлы, олимпиадалар, конкурстар, конференцияларҙа әүҙем ҡатнашҡан һәм еңеүҙәр яулаған егеттең ғүмере 2011 йылдың 22 майында фажиғәле өҙөлдө.


text:
Башҡортостанда табылған материалдар ошонда уҡ эшкәртелергә тейеш
Башҡортостанда табылған материалдар ошонда уҡ эшкәртелергә тейеш — был фекерҙе республика Президенты Рөстәм Хәмитов "Каустик" асыҡ акционерҙар йәмғиәте етәкселәре менән аралашҡанда белдерҙе. Президент производство участкаларына барып, яңы продукция өлгөләре менән танышты. Күптән түгел "Каустик" ныҡлығы менән айырылып торған яңы, бик уникаль ағас-иҙән япмаһы эшләп сығарҙы. Был продукция менән Санкт-Петербургта һәм Барнаулда ҡыҙыҡһындылар ҙа инде. Әммә республика етештереүселәре әлегә бер ниндәй ҙә ҡыҙыҡһыныу белдермәне.
Рөстәм Хәмитов, был "Каустик"ка ғына түгел, башҡа ҙур предприятиеларға ла, иң элек бөтә нефтехимия комплексына ҡағылырға тейеш, тип билдәләне. Улар тирәләй баҙарҙа талап ителгән продукция сығарырлыҡ эшкәртеү һәм башҡа бәләкәй бизнес предприятиелары төҙөргә, бының менән халыҡтың мәшғүллек проблемаһын да хәл итергә кәрәк.


text:
Фото:
Яҙғы ташҡынға әҙерлек
Фото:
Йылғалар асылыу һәм боҙ китеү Ағиҙелдә – 6 апрелдән 12-һенә тиклем, Ҡариҙелдә – 5 — 11 апрелдә һәм Дим йылғаһында 9 — 15 апрелдә көтөлә. Яҡынса күҙаллауҙар буйынса (әлеге ваҡытҡа), ташҡын осоронда һыу кимәленең иң юғары күтәрелеүе Димдә (Бочкарево һыу үлсәү посы) – 600-700 сантиметр, Ҡариҙелдә (Шаҡша һыу үлсәү посы) – 690-790, Ағиҙелдә (Өфө һыу үлсәү посы) 650-750 сантиметр булыуы көтөлә. Был мәғлүмәттәрҙе бөгөнгө мэриялағы матбуғат конференцияһында Өфө ҡалаһы ҡала округы хакимиәте башлығының беренсе урынбаҫары Ирек Ялалов килтерҙе.
Дөйөм алғанда, ҡала буйынса һыу баҫыу ихтималлығы зонаһында 23 урам, 460 кеше йәшәгән 169 торлаҡ йорт, 13 иҡтисад объекты ҡалыуы мөмкин.
Өфө хакимиәтенең мәғлүмәт-аналитика бүлегенән хәбәр итеүҙәренсә, баш ҡалала һыу баҫыу зонаһында урынлашҡан ойошмалар базаһында 36 ташҡынға ҡаршы штаб төҙөлдө һәм эшләй башланы, шулай уҡ 5353 кешене һыйҙырырлыҡ 58 ваҡытлыса урынлаштырыу пункты ойошторолдо.
Ашығыс ярҙам көстәре һәм саралары әҙерләнде. Был Өфөнөң авария-ҡотҡарыу отряды, халыҡты ташыу төркөмдәре, һыу килтереү төркөмдәре — бөтәһе 72 кешенән торған шәхси состав, 27 техника берәмеге һәм 23 йөҙөү сараһы берәмеге.
Ҡотҡарыу постарының дежур итеүсе сменалар составы дипломлы табиптар менән тулыландырыласаҡ. Янғын һүндереүселәрҙең дежур итеүен ойоштороу планлаштырыла.
Ташҡын осоронда ҡотҡарыу эштәре үткәрергә кәрәк була ҡалһа, ҡала округының территориаль звеноһы көстәре һәм саралары йәлеп ителәсәк. Былар 4357 кешенән торған шәхси состав һәм 1063 техника берәмеге менән 224 формирование, уларға ҡотҡарыу төркөмдәре һәм иҡтисад объекттары звенолары, йәмәғәт тәртибен һаҡлау көстәре, медицина һәм янғын хеҙмәте формированиелары инә.


text:
Салауат эшҡыуарҙары власҡа килә: ҡала мэры менән интервью Фото: Мирон Доровских | Видео: Мирон Доровских
Салауат эшҡыуарҙары власҡа килә: ҡала мэры менән интервью
Салауат эшҡыуарҙары власҡа килә: ҡала мэры менән интервью Фото: Мирон Доровских | Видео: Мирон Доровских
ӨФӨ, 2016 йыл, 23 июнь. /«Башинформ» мәғлүмәт агентлығы, Артем Вәлиев/.
Биш йылда Салауат ҡалаһында эшҡыуарлыҡҡа ярҙам итеү өсөн 65 миллион һум аҡса бүленгән. Был аҡсалар ҡорамалдар һатып алыуға, яңы производстволар асыуға, лизинг түләүҙәрен ҡаплауға (1 миллион һумға тиклем) йүнәлтелә. Ошо хаҡта «Башинформ» мәғлүмәт агентлығына биргән интервьюһында ҡала хакимиәте башлығы Фәрит Ғилманов белдерҙе.
Быйыл Салауатта ҡала советы депутаттарын һайлау уҙғарыла. Депутатлыҡҡа кандидаттарҙың күпселеге – эшҡыуарҙар.
– Депутаттар корпусында халыҡтың бөтә ҡатламының, ҙур предприятие хеҙмәткәрҙәренән алып бәләкәй һәм урта эшҡыуарлыҡ, табиптар һәм уҡытыусылар, спортсыларҙың мәнфәғәте сағылдырылырға тейеш, – тип һөйләй Фәрит Ғилманов. – Шуға күрә кандидаттарыбыҙ ҙа төрлө. Эшҡыуарҙар бик күп.
Бөгөн бәләкәй һәм урта бизнесҡа ярҙам күрһәтеү сиктәрендә Салауатта муниципаль программа эшләй. Уның буйынса Салауат ҡалаһында теркәлгән бәләкәй һәм урта эшҡыуарлыҡ субъекттарына өҫтөнлөктәр бирелә. Мәҫәлән, улар сауҙаһыҙ муниципаль милекте ҡуртымға алырға хоҡуҡлы.
Салауат ҡалаһы мэры Фәрит Ғилманов менән интервью «Детально» бүлегендә баҫылған.


text:
Төбәктә йомғаҡлау иншаһының һөҙөмтәләре билдәле булды
ӨФӨ, 2015 йыл, 23 декабрь. /«Башинформ» мәғлүмәт агентлығы, Эльмира Сабирова/.
Башҡортостанда йомғаҡлау иншаһының һөҙөмтәләре билдәле булды. Республиканың Мәғариф министрлығы мәғлүмәттәре буйынса, 19 181 уҡыусының 283-ө (1,47 процент) эште башҡара алмаған.
Ижади эштәрҙең темалары һәр сәғәт бүлкәте өсөн айырым. Улар имтихан башланыуға 15 минут ҡалғас билдәле булды. Республика уҡыусыларына түбәндәге темалар тәҡдим ителде: Һәр дәүерҙә кешене ниндәй һорауҙар борсой? «Йорт» һәм «Ватан» төшөнсәләре бер-береһе менән нисек бәйләнгән? Нимә ул «тормошҡа һөйөү»? Бөйөк маҡсатҡа ирешеү өсөн бөтә алымдар ҙа яҡшымы? Ни өсөн ҡайһы бер китаптарҙы кешеләр ҡабаттан уҡый?
Рәсәйҙең Мәғариф һәм фән министрлығы сайтында хәбәр ителеүенсә, 2015 йылда сығарылыш уҡыусыларының яртыһынан ашыуы «Һөйөү» темаһын һайлаған. 16 проценты «Юл» йүнәлеше темаларына өҫтөнлөк биргән. 15,5 проценты йорт тураһында яҙған. 12,5 проценты «Әҙәбиәт йылын» һайлаған.
Йомғаҡлау иншаһы һөҙөмтәләре Берҙәм дәүләт имтиханына инеү хоҡуғын бирә. «Икеле» билдәһен алғандар иншаны ҡабаттан яҙа ала. Резерв көндәр — 3 февраль һәм 4 май. Әгәр ҙә уҡыусы өс тапҡыр эште башҡара алмай икән, ул Берҙәм дәүләт имтиханына индерелмәй.


text:
«Урал авиалиниялары» Өфөнән Ташкентҡа тура рейстар аса
«Урал авиалиниялары» авиакомпанияһы 18 декабрҙән «Өфө – Ташкент – Өфө» маршруты буйынса уңайлы Airbus (А320) самолеттарында даими тура рейстар яһай башлай.
«Урал авиалиниялары» өсөн Өфө бөгөн иң өҫтөнлөклө ҡалаларҙың береһе. Авиакомпания Башҡортостандың баш ҡалаһынан маршрут селтәрен быйылғы йылдың яҙынан әүҙем үҫтерә. Әлегә тиклем Екатеринбургҡа, Худжанд, Душанбе һәм Дубайға рейстар асылды.
Өфөлөләрҙең Ташкентҡа булған ҡыҙыҡһыныуы, шулай уҡ статистика мәғлүмәттәре авиаташыусыға рейстарҙың тулы буласағын күҙалларға мөмкинлек бирә.


text:
Баш ҡалала туристарҙың төп ағымы эшҡыуарҙарға тура килә Фото: Андрей Старостин
Баш ҡалала туристарҙың төп ағымы эшҡыуарҙарға тура килә
Баш ҡалала туристарҙың төп ағымы эшҡыуарҙарға тура килә Фото: Андрей Старостин
ӨФӨ, 2016 йыл, 28 июнь. /«Башинформ» мәғлүмәт агентлығы, Ксения Калинина/.
Өфөлә туристарҙың төп ағымы эшҡыуарҙарға тура килә. Улар халыҡ-ара «Өфө» аэропорты хеҙмәттәре менән файҙалана, уңайлы ҡунаҡханаларҙа туҡтай, ҙур үҙәктәрҙә эшлекле һөйләшеүҙәр үткәрә — ҡаланың үҫешкән инфраструктураһы бизнесты уңышлы алып барырға мөмкинлек бирә. 28 июндә мэрияла үткән оператив кәңәшмәлә Сауҙа һәм хеҙмәттәрҙе координациялау идаралығы етәксеһе Ольга Завьялова Өфөләге турист индустрияһы торошо тураһында хәбәр итте.
Уның әйтеүенсә, баш ҡалаға туристар ағымы йылдан-йыл арта. 2014 йылда ул — 380 мең, былтыр 640 мең кеше тәшкил иткән. 2016 йылда былтырғы кимәлде кәметмәү маҡсат итеп ҡуйыла.
Бынан тыш, 2014-2015 йылдарҙа ҡалала туристик хеҙмәттәр күләме 7 проценттан 12 процентҡа тиклем артҡан. Биш йылда 60 яңы ҡунаҡхана төҙөлгән. Илдәге иҡтисади һәм геосәйәси хәл арҡаһында туристик фирмалар кәмене, уның ҡарауы, эске туризмды үҫтереү менән әүҙем шөғөлләнә башланылар. «Сит илгә сығыу ҡиммәтләнде, беҙгә килеү арзанайҙы», — тип билдәләне Ольга Завьялова.


text:
Уллыҡа ҡыйнау өсөн алалармы
“Ҡасандыр Ҡыуып етербеҙ уҙып китербеҙ Американы яҡын арала” тигән йыр советтар союзында иң патриотик һаналды. Ниһайәт байтаҡ йәһәттән уҙҙыҡ беҙ океан аръяғы буржуйҙарын.
Прокуратураның тәфтиш комитетынан хәбәр итеүҙәренсә, Кушнаренконан бер ғаилә үҙҙәренең 4 балаһы өҫтөнән тағы 4 баланы тәрбиәгә алған. Ата- әсәләр өйҙә булмағанда туған һәм тәрбиәгә алынған балалар үҙ-ара ыҙғыш сығара. Уның барышында тәрбиәгә алынған 3 йәшлек сабый ныҡ зыян күрә.
Хәҙер уның менән бергә алынған 14 йәшлек апаһын башҡа ғаиләгә тапшырғандар, тағы ике 10-ар йәшлек малайҙарҙы урындағы дауахананың балалар бүлексәһендә тоталар.


text:
МДУ ректоры Виктор Садовничий менән осрашыуФото: Раиф Бадыков
МДУ ректоры Виктор Садовничий менән осрашыу
МДУ ректоры Виктор Садовничий менән осрашыуФото: Раиф Бадыков
4 декабрҙә Республика Йортонда Башҡортостан Республикаһы Президенты Мортаза Рәхимов Рәсәй ректорҙар союзы президенты, Ломоносов исемендәге Мәскәү дәүләт университеты ректоры, Рәсәй Фәндәр академияһы академигы Виктор Садовничий менән эш осрашыуы үткәрҙе. Өфөгә МДУ ректоры Башҡорт дәүләт университетының 100 йыллығына арналған тантаналарҙа ҡатнашыу өсөн килгән.
Осрашыу барышында юғары белем биреү системаһын үҫтереү, Башкортостан уҡыу йорттарының Мәскәү дәүләт университеты менән хеҙмәттәшлек мәсьәләләре тикшерелде.
Мортаза Рәхимов, иҡтисад системаһын яңыртыу өсөн юғары профессиональ кадрҙар кәрәк, тип иҫәпләй. Кәрәкле белгестәр әҙерләүҙең перспективалы үҙәктәренең береһе булып, Башҡортостан Президенты фекеренсә, Башҡорт дәүләт университеты тора. Мортаза Рәхимов, хәҙерге шарттарҙа вуздарҙан конкуренцияға һәләтлелек, үҫешеү һәм заман талаптарына яуап биреү оҫталығы талап ителә, тип билдәләне.
— Хәҙер социаль-иҡтисади үҫештең бөтә төп йүнәлештәре буйынса Европа класы белгестәре талап ителә. Тап университет үҙ артынан бөтә мәғариф системаһын алып бара алырлыҡ ҡеүәтле фәнни-мәғариф үҙәге булып торорға тейеш, — тип һыҙыҡ өҫтөнә алды Мортаза Рәхимов.
Виктор Садовничий Башҡортостан ғалимдарының, республика юғары уҡыу йорттарының профессор-уҡытыусылар составының бай фәнни тәжрибәһен һәм юғары ғилми ҡаҙаныштар кимәлен билдәләне. Ул шулай уҡ, Башҡорт дәүләт университеты киләсәктә лә илдең төп вуздары статусына эйә булыр, ә уны тамамлаусылар халыҡ хужалығының төрлө тармаҡтарында талап ителер, тигән ышаныс белдерҙе.
Осрашыуҙа Мортаза Рәхимов Виктор Садовничийға республикаға килгән һәм Башҡорт дәүләт университетының 100 йыллығына арналған сараларҙа ҡатнашҡан өсөн рәхмәт белдерҙе.


text:
Төбәккә татар йырын иң яҡшы башҡарыусылар йыйылды
ӨФӨ, 2015 йыл, 15 октябрь. /«Башинформ» мәғлүмәт агентлығы, Ләйлә Аралбаева/.
Дүртөйлө районында «Туған тел» татар йырын йәш башҡарыусылар конкурсын асыу тантанаһы булды. Бәйгегә Башҡортостандан һәм Татарстандан 40-ҡа яҡын йырсы килде.
Сығыштарҙы компетентлы жюри баһалай. Жюри рәйесе — Рәсәйҙең атҡаҙанған артисы, Башҡортостандың һәм Татарстандың халыҡ артисы, Салауат Юлаев исемендәге дәүләт премияһы лауреаты Иҙрис Ғәзиев. Жюри составына йырсы, тальянда уйнаусы, Башҡортостандың һәм Татарстандың халыҡ артисы Фән Вәлиәхмәтов, композитор, Башҡортостан татарҙары конгресы башҡарма комитеты рәйесенең мәҙәниәт буйынса урынбаҫары, «Туған тел» конкурсына нигеҙ һалған Алик Лоҡманов, йырсы, композитор, «Ай-Рат» ижад студияһы етәксеһе, Татарстандың атҡаҙанған артисы Айрат Халиҡов, Өфө «Нур» татар дәүләт театры актрисаһы, республика конкурстары лауреаты Дамира Сәйетова инә.
Конкурсанттар һәм баһалама ағзалары район буйынса күсмә концерттарҙа ҡатнашасаҡ.


text:
Фото:
Нефтекама автозаводы беренсе кварталда зыянһыҙ эшләне
Фото:
Быйыл беренсе кварталда «Нефтекама автозаводы» асыҡ акционерҙар йәмғиәте зыянһыҙ эшләне. Сығарылған тауарлыҡлы продукция һәм предприятие күрһәткән хеҙмәтләндереүҙәр күләме бер миллиард 21 миллион һумға етте, был былтырғы ошо уҡ осорға ҡарата 119,2 процент тәшкил итә.
«НефАЗ» йәмғиәте тейәп оҙатҡан һәм күрһәткән хеҙмәтләндереүҙәр күләме 972 миллион 320 мең һумлыҡ тәшкил итте. Уҙған кварталда бизнес-пландың үтәлеш кимәле –117,6 процент.
Предприятиенан хәбәр итеүҙәренсә, Рәсәй етештереүселәре араһында транспорт-тағылма техниканы тейәп оҙатыу өлөшө – 19,4 процент, һыйым-ҡойоу техникаһы – 47, ҙур класлы пассажир автобустары 32,1 процент тәшкил итте. Бынан тыш, НефАЗ-дың тауарлыҡлы продукция күләмендә яңы техника өлөшө ғинуар-мартта 14,1 процент тәшкил итте. Күрһәтелгән осорҙа завод инвестициялары – 44 миллион 453 мең һум. Саф килем – 43 мең һум.
Ватан автосәнәғәте өсөн үтә ҡатмарлы булған уҙған йыл менән сағыштырғанда «НефАЗ» асыҡ акционерҙар йәмғиәтенең быйылғы хужалыҡ эшмәкәрлеге һөҙөмтәләре ҡыуандыра.


text:
Тверь өлкәһе
Тверь өлкәһе —Рәсәйҙен субъекты, Үҙәк федераль округына инә.
Административ үҙәк —Тверь. Боронғо исемдәре- Тверская земля, Тверской край. Рәсәй Империяһы һәм РСФСР составында 1929 йылға тиклем Тверская губерния исемен йөрөткән.
Мәскәү, Ярославль, Вологда, Новгород, Смоленск, Псков өлкәләре менән сиктәш.
29.01.1935 көндә туып 1990 йылға тиклем Калинин өлкәһе исемен йөрөткән.
Ленин ордены (1966) менән бүләкләнде[2].
Йөкмәткеһе
Дәүләт ҡоролошо[үҙгәртергә | вики-тексты үҙгәртергә]
Тверь өлкәһе Уставына ярашлы дәүләт власы суд, башҡарма һәм закондар сығарыу йүнәлештәренә бүленә.
Башҡарма влас[үҙгәртергә | вики-тексты үҙгәртергә]
Ҡарағыҙ: Тверь өлкәһе Хөкүмәте
Ҡарағыҙ: Тверь өлкәһе Губернаторы
Тверь өлкәһе Губернаторы — Тверь өлкәһе башлығы һәм Тверь өлкәһенең иң юғары вазифалы кешеһе. Тверь өлкәһе Хөкүмәте етәксеһе. Тверь өлкәһе Хөкүмәте статусы һәм хоҡуғы Тверь өлкәһе Уставы менән билдәләнгән.
Суд власы[үҙгәртергә | вики-тексты үҙгәртергә]
Тверь өлкәһе суд системаһы составында:
- Тверь өлкәһе өлкә суды, Рәсәйҙен юғары судының түбәнге инстанция суды
- Тверь өлкәһе арбитраж суды , Рәсәйҙен юғары судының түбәнге инстанция суды
Закондар сығарыу власы[үҙгәртергә | вики-тексты үҙгәртергә]
Ҡарағыҙ: Тверь өлкәһе өлкә думаһы
Өлкә Парламенты — Тверь өлкәһе өлкә думаһы.
География[үҙгәртергә | вики-тексты үҙгәртергә]
Көнсығыш-Европа тигеҙлегендә урынлашҡан.
Ҡоролош[үҙгәртергә | вики-тексты үҙгәртергә]
Өлкәлә 7 ҡала округ һәм 36 район.
Тораҡ пункттар[үҙгәртергә | вики-тексты үҙгәртергә]
Әлемтә[үҙгәртергә | вики-тексты үҙгәртергә]
- Евразия Телеком
- Раском
- Ростелеком
- Синтерра
- TeliaSonera
- Старт Телеком
- Транстелеком
- Скай Линк
- МегаФон
- Билайн
- МТС
- Tele2
Тверь крайы живопистә[үҙгәртергә | вики-тексты үҙгәртергә]
-
Тимков Н. Русская зима. Иней. 1969
-
Тимков Н. Торжок. 1968
-
Овчинников В. В Старице. 1974
-
Осипов С. Дом с аркой. 1972
-
Тимков Н. Утро. 1963
-
Маевский Д. Апрель. 1968
-
Маевский Д. Мартовское солнце. 1977
-
Тимков Н. Летний день. 1965
-
Тимков Н. Август. Академичка. 1960
-
Тимков Н. Поле. Первый снег. 1967
Иҫкәрмәләр[үҙгәртергә | вики-тексты үҙгәртергә]
- ↑ Тверские депутаты наделили Андрея Шевелёва полномочиями губернатора. Медиарязань (07.07.2011). Тәүге сығанаҡтан архивланған 2 февраль 2012.
- ↑ Вручение награды проводил А. Н. Шелепин.
- ↑ Федеральная служба государственной статистики РФ. Численность населения Российской Федерации по муниципальным образованиям на 1 января 2013 года
Һылтанмалар[үҙгәртергә | вики-тексты үҙгәртергә]
- Официальный сайт Правительства области
- Сайт Законодательного собрания области
- Тверская область в справочнике-каталоге «Вся Россия»
- Официальный список объектов историко-культурного наследия Тверской области (недоступная ссылка)
- Достопримечательности Тверской области
- Электронная карта Администрации Тверской области


text:
Рөстәм Хәмитов Мәҙәниәт министрлығы хеҙмәткәрҙәрен ведомство юбилейы менән ҡотланыФото: Андрей Старостин
Рөстәм Хәмитов Мәҙәниәт министрлығы хеҙмәткәрҙәрен ведомство юбилейы менән ҡотланы
Рөстәм Хәмитов Мәҙәниәт министрлығы хеҙмәткәрҙәрен ведомство юбилейы менән ҡотланыФото: Андрей Старостин
4 декабрҙә Өфөнөң Конгресс-холында Башҡортостан Мәҙәниәт министрлығының 60 йыллығы хөрмәтенә ведомство коллегияһының киңәйтелгән ултырышы үтте.
— Мәҙәниәт министрлығы был 60 йыл эсендә байтаҡ эштәр башҡарҙы. Ләкин был республикабыҙ мәҙәниәт майҙаны айсбергының өҫтө генә, — тип билдәләне республика Президенты. — Һис шикһеҙ, мәҙәниәт йәшәйеш нигеҙе булып тора, ул әхләҡи яҡты формалаштыра. Мәҙәниәт — ул кеше тормошоноң нигеҙе. Бөгөн мәҙәниәт — күп яҡлы күренеш. Мәҙәниәттең роле һәм урыны бөгөн баһалап еткерелмәгән, тип иҫәпләйем, — тине Рөстәм Хәмитов.
«Беҙгә Мәҙәниәт министрлығы эшенең төп маҡсаты булып нимә тороуы хаҡында уйланырға кәрәк, — тип һыҙыҡ өҫтөнә алды Башҡортостан Президенты. — Һатылған билеттар, атҡаҙанған артистар һаны глобаль бурыс түгел — былар барыһы ла кәрәк, ләкин етерлек түгел. Министрлыҡтың төп бурысы — ул мәҙәни ваҡиғаларҙы бөтә төрлөлөгөндә ҡабул итеү мөмкинлеге күҙлегенән йәмғиәтебеҙҙең ҡеүәтен арттырыу».
— Башҡортостан Республикаһы артабан да мәҙәни ҡоролошҡа ярҙам итәсәк, — тине Президент. — Киләһе йылда тармаҡҡа 5,5 миллиард һумдан ашыу аҡса йүнәлтеләсәк, был былтырғынан 26 процентҡа күберәк, — тип билдәләне Рөстәм Хәмитов.
Президент Башҡортостандың иң яҡшы мәҙәниәт һәм сәнғәт эшмәкәрҙәренә дәүләт наградалары тапшырҙы.
Кисәне Башҡортостанды Парижда ЮНЕСКО Штаб-квартираһында Халыҡ-ара презентациялау сиктәрендә ойошторолған сәнғәт оҫталарының гала-концерты дауам итте.


text:
Дәүләт заказдар комитеты коллегияһы составы раҫланды
Башҡортостан Президенты бойороғо менән республиканың Дәүләт заказдарын урынлаштырыу буйынса дәүләт комитеты коллегияһы составы раҫланды.
Уға 14 кеше инде. Улар араһында Президент Хакимиәте һәм Хөкүмәт Аппараты, Финанс министрлығы, Иҡтисади үҫеш министрлығы, Һаулыҡ һаҡлау министрлығы, Өфө хакимиәте, Ҡыуатов исемендәге Республика клиник дауаханаһы вәкилдәре, Силәбе һәм Һамар өлкәләренең дәүләт заказдарын урынлаштырыу буйынса вәкәләтле органдар вәкилдәре.
Коллегияны БР Дәүләт заказдар комитеты рәйесе Сергей Новиков етәкләй, тип хәбәр итә Башҡортостан Хөкүмәте матбуғат хеҙмәте.


text:
Башҡортостандың һаулыҡ һаҡлау өлкәһен артабан үҫтереү Тармаҡты яңыртыу программаһы сиктәрендә ғәмәлгә ашырыласаҡ
Республиканың һаулыҡ һаҡлау өлкәһен артабан үҫтереү Тармаҡты яңыртыу программаһы сиктәрендә тормошҡа ашырыласаҡ, тип билдәләне Һаулыҡ һаҡлауҙы үҫтереү буйынса республика Советының күсмә ултырышында Башҡортостандың һаулыҡ һаҡлау министры Георгий Шебаев.
— Башҡортостан Республикһы Президентының 2011 йылдың 25 авгусындағы «Башҡортостан Республикаһы Һаулыҡ һаҡлау министрлығының территориаль органдары тураһында»ғы Указына ярашлы медицина округтарында, Яңыртыу программаһын тормошҡа ашырыу сиктәрендә, Башҡортостан Республикаһы Һаулыҡ һаҡлау министрлығының туғыҙ территориаль органын булдырыу күҙ уңында тотола, — тип хәбәр итте Георгий Шебаев. – Уларға эште ойоштороу, финанслау һәм һаулыҡ һаҡлау учреждениелары эшмәкәрлеген контролдә тотоу йөкмәтелә.
Улар республиканың ҙур күп профилле ҡала һәм район дауаханалары нигеҙендә булдырыласаҡ, дөйөм ҡеүәте – 1863 урын.
— Муниципаль-ара медицина үҙәктәрен булдырыу беҙҙең төп маҡсат булып тора, улар барлыҡ хеҙмәттәрҙе лә тәүлек әйләнәһенә күрһәтәсәк, — тине ведомство башлығы. – Ағымдағы йылда республикала – яҡынса 2 миллиард һумға 116 дауалау-профилактика учреждениеһы өсөн 1872 берәмек, 2012 йылда 1,8 миллиард һум аҡсаға 120 дауалау-профилактика учреждениеһы өсөн 1369 берәмек медицина ҡорамалдарын алыу ҡаралған.
Кадрҙар һәр тармаҡтың да иң мөһим ресурсы булып тора, тип билдәләне Георгий Шебаев. Тармаҡтағы кадрҙар мәсьәләһен яҡшыртыу өсөн Башҡортостан Республикаһы Президентының «Башҡортостан Республикаһының ауыл ерендә урынлашҡан һаулыҡ һаҡлау учреждениеларының кадрҙар потенциалына дәүләт ярҙамы саралары тураһында»ғы Указы әҙерләнә. Указға ярашлы, ауылда эшләгән йәки эшләргә теләк белдергән белгестәргә дәүләт ярҙамын күрһәтеү күҙ уңында тотола. Йыл һайын юғары профессиональ белем биреү медицина учреждениеларын тамамлаусы 300-ҙән ашыу йәш белгесте райондарға йүнәлтеү планлаштырыла, уларға 100 000 һум күләмендә бер тапҡыр бирелә торған пособие түләнәсәк.
— Һаулыҡ һаҡлау өлкәһен яңыртыу Башҡортостандың социаль-иҡтисади потенциалын арттырыуға һәм халыҡтың сәләмәтлек торошон яҡшыртыуға булышлыҡ итәсәк, — тип һыҙыҡ өҫтөнә алды Георгий Шебаев.


text:
Республиканың төньяҡ-көнсығыш райондары халҡы өсөн Микрофинанслау үҙәге асыла
Йома, 16 мартта, Дыуан районының Мәсәғүт ауылында «БР Микрофинанслау үҙәге»нең өҫтәмә офисы асыласаҡ. Офис «Дыуан» ауыл хужалығы мәғлүмәт-коммуникация үҙәге бинаһының беренсе ҡатында урынлашҡан.
БР Эшҡыуарлыҡ һәм туризм буйынса дәүләт комитетында хәбәр итеүҙәренсә, «БР Микрофинанслау үҙәге» коммерцияға ҡарамаған ойошмаһының директоры Илһам Закиров менән Дыуан районы хакимиәте башлығы Владимир Солиндың эш осрашыуы йомғаҡтары буйынса республиканың төньяҡ-көнсығыш райондарын үҫтереү урта сроклы программаһын тормошҡа ашырыу сиктәрендә бер ай элек Дыуан офисын асыу тураһында ҡарар ҡабул ителгән.
«БР Микрофинанслау үҙәге»нең Дыуан офисы бер нисә районды берләштереүсе үҙәк буласаҡ һәм Дыуан, Мәсетле, Балаҡатай, Ҡыйғы һәм Салауат муниципаль райондары эшҡыуарҙарын хеҙмәтләндерәсәк.
Офиста эшҡыуарҙарға бушлай консультациялар биреләсәк, йылына 10 процентлыҡ билдәләнгән ставка буйынса бер миллион һумға тиклем микрозаймдар алыуға документтар ҡабул ителәсәк һәм килешеүҙәр төҙөләсәк.


text:
Өфөлә яңы балалар баҡсаһы асылдыФото: Мирон Доровских
Өфөлә яңы балалар баҡсаһы асылды
Өфөлә яңы балалар баҡсаһы асылдыФото: Мирон Доровских
Өфөнөң Калинин районында 107-се балалар баҡсаһы сафҡа индерелде. Яңы бина 155 балаға иҫәпләнгән. Заманса мәктәпкәсә белем биреү учреждениеһында физкультура һәм музыка залдары, балаларҙы үҫтереү комплекстары, заманса уйынсыҡтар, уңайлы карауаттар бар.
Балалар баҡсаһы мөдире Ирина Козакова һүҙҙәре буйынса, учреждениела уҡытыусы-логопедтар һәм педагог-психологтар эшләйәсәк, өҫтәмә белем биреү хеҙмәттәрен күрһәтеү ҙә планлаштырыла.
Бынан тыш, бинала ҙур медицина кабинеты бар. Аҙыҡ-түлек блогында балаларға диетик ризыҡ әҙерләү өсөн заманса ҡорамал да урынлаштырылған.
Өфө хакимиәте башлығы Павел Качкаев балалар баҡсаһының Өфөлә быйыл төҙөлгән бишенсе мәктәпкәсә белем биреү учреждениеһы булыуын билдәләне. Йыл аҙағынаса йәнә бишәү асыласаҡ.
— Йыл дауамында шул сама балалар баҡсаһы беҙҙә һуңғы 20 йыл эсендә асылғаны юҡ ине, — тип һыҙыҡ өҫтөнә алды Өфө мэры. – Киләһе йылда тағы ла 12 мәктәпкәсә белем биреү учреждениеһы ишектәрен асасаҡ. Эштәрен намыҫ менән башҡарған төҙөүселәргә ҙур рәхмәт.
Бина төҙөгәндә барлыҡ талаптар ҙа иҫәпкә алынған: янғын хәүефһеҙлеге, санитария-эпидемиологик нормалар һәм ҡағиҙәләр. Бында видеокүҙәтеү системаһы, автоматлаштырылған янғын сигнализацияһы, домофон ҡуйылған. Балалар баҡсаһы биләмәһе лә тейешенсә төҙөкләндерелгән.


text:
Версия 0.9.5 ине выпущена бигүк әллә ҡасан, һәм туп-тулы версияһын 0.9.5.1 ине освобожден, ә. Һеҙ үҙенә rss, Мин карим өсөн обновления минең вордпресс һәм мин Дон’т күрәм дә бер ни ҙә, нисек килә?
Был сәбәбе билдәле, 0.9.5 ожила, унда хәл бик ҡатмарлы ине, хата бәйле үҙгәрештәр индерелгән яңылыҡ индереү БУЙЫНСА API был WordPress 3.8 улар буйынса яһалған transposh блокировать барыһы да иҫкә төшөрөү (шул иҫәптән үҙ) ссср приборын панелдәр.
Шулай, нишләргә?
Өсөн обновить тиклем һуңғы туп-тулы версияһы, бер нисә вариант бар:
- зәргә ток transposh плагин, тикшерергә булыу обновление, яңыртыу тиклем версияһы 0.9.5 ссср wordpress.org, активировать плагин, Марк “рөхсәт итергә алмаштырыу тиклем туп-тулы версияһы” һәм тағы бер ҡат иҫкә төшөрөү
- уналты һеҙҙең ағымдағы төргә тамғаларға һәм плагин, версия от wordpress.org һәм выполните алмаштырыу процедураһын
- яңыртты скачать ҡул менән һуңғы версияһын һәм ябай алмаштырырға файлдар на севере.
Беҙ ысын күңелдән сожалению был хаҡта недоступ
Әле яңы?
Күп телдәр ине добавлены был Гугле двигателдең, үҙгәртеү дөйөм һанын 82 Поддерживаемые телдәре!
Тип хаҡында 0.9.4?
Был ине, бына тигән вариант, исправлено проблемалар менән Google ярҙам прокси, беҙ тейеш ине яҙырға бай итеп, был хаҡта ла, шулай 0.9.4, зинһар өсөн, һезга ысын күңелдән беҙҙең извинения �
Наслаждайся яңы версияһы, һәм Дон’T стесняйтесь хәбәр тураһында безгә теләсә ниндәй проблемалар.


text:
Фото:
Рөстәм Хәмитов «ВТБ24» ябыҡ акционерҙар йәмғиәте идараһы рәйесе Михаил Задорнов менән хеҙмәттәшлек мәсьәләһен тикшерҙе
Фото:
21 апрелдә Башҡортостан Президенты Рөстәм Хәмитов «ВТБ24» ябыҡ акционерҙар йәмғиәте идараһы рәйесе Михаил Задорнов менән эш осрашыуы үткәрҙе.
Төбәк башлығының матбуғат хеҙмәтенән хәбәр итеүҙәренсә, унда Башҡортостан Республикаһының ВТБ24 банкыһы менән хеҙмәттәшлеген артабан киңәйтеү мәсьәләләре тикшерелде.
Рөстәм Хәмитов Башҡортостандың банк хеҙмәттәре өлкәһендә алдынғы позицияларын тергеҙеүҙе мөһим бурыстарҙың береһе тип билдәләне.
«Бының өсөн беҙҙең бөтә мөмкинлектәребеҙ ҙә бар», — тип һыҙыҡ өҫтөнә алды Президент.
Осрашыу башының стенограммаһы:
Р.З. Хәмитов: Һеҙҙе сәләмләүебеҙгә шатбыҙ. Һеҙ Өфөлә тәүге тапҡырмы?
М.М. Задорнов: Юҡ. Әле беҙ аралаш йомғаҡ яһайбыҙ. Дүрт йыл элек бында филиал асҡанда шиктәр бар ине, йәғни, беҙ бында һәм дөйөм алғанда бар ил буйынса баҙар өлөшөн яулауға бәйле үҙебеҙгә аныҡ маҡсаттар ҡуйҙыҡ, кәм тигәндә, кредитлау баҙарының 10 процентына эйә булырға. Һәм депозиттар баҙарының 6-7 процентын алырға теләгәйнек. ВТБ24 – үҙенсәлекле, ваҡлап һатыу һәм корпорация банкы ул. Беҙ 100 мең ҡала халҡына бер банк асырға теләнек. Өфөлә йыл башына һигеҙ банк ине, хәҙер тағы икәүҙе асабыҙ. Ғәмәлдә, Өфөнөң 100 мең халҡына, өҫтәүенә беҙҙә Нефтекама, Стәрлетамаҡ, Октябрьский бар, быныһы тағы өс офис. Салауат тикшерелә. Һуңғы арала инфраструктура булдырылды. Һәм беҙ халыҡты кредитлау буйынса өсөнсө. Йыл дауамында икенсе урынға сығырға иҫәбебеҙ бар. Беҙҙә бизнес алып барыу үҙенсәлеге — 8 млрд. һумлыҡ кредит портфеле. Хәҙер 8,5-кә яҡынлашабыҙ. Депозиттар әлегә бишәү. Бында идарасыны әҙерәк шелтәләрбеҙ. Сөнки ярты йылда баҙарҙа әлегә ни бары 3,7 процент. Ләкин республика өсөн, асылда, де факто беҙ башҡа төбәктәрҙә йыйылған депозиттар менән республикалағы кредит портфелен финанслайбыҙ, был, нигеҙҙә, ғәҙәти күренеш. Шулай булғас, беҙ аралаш иҫәп-хисап эштәре менән бергә пландарыбыҙҙы тикшерергә теләгәйнек, республика властарының ниндәй теләктәре бар. Беҙ алдағы 3 – 4 йылға һеҙҙең менән пландарҙы сағыштырып тикшерергә теләйбеҙ.
Р.З. Хәмитов: Әйҙәгеҙ сағыштырайыҡ. Михаил Михайлович, визитығыҙ, республикала эшләгәндәрегеҙ өсөн тағы бер тапҡыр рәхмәт. Ысынлап та ошо 3 – 4 йылда аҙ эшләнмәгән. Мин банк берләшмәһе менән бәйләнештәрҙе өҙмәйем. Осрашабыҙ, бер нисә кәңәшмә үткәрҙек. Ярҙамсым һәм республиканың иҡтисади үҫеше буйынса вице-премьер Владимир Александрович Балабанов. Рөстәм Хәбиб улы – банкир. Минең иң яҡын ярҙамсыларым. Беҙ килешеп эшләйбеҙ. Хәлдәрҙе аңлап эш итәбеҙ.
Беҙ, үкенескә күрә, төрлө сәбәптәр буйынса республиканың иң ҙур, ҡеүәтле банкылары булған территория кеүек алдынғы позицияларын юғалтыуын да беләбеҙ. Ләкин булғаны булған. Алдынғылыҡты, төбәктә, Волга буйы федераль округында банкыларға бәйле хәлде тергеҙергә кәрәк. Айырыуса бының өсөн бөтөн нәмәбеҙ ҙә булғанда: беҙ эре республика, территория буйынса, халыҡ иҫәбе буйынса Волга буйы федераль округында иң ҙуры. Һәм, һис шикһеҙ, Рәсәй Федерацияһында ла иң эре төбәктәр араһында тәүге унау араһында. Шуға ла иҡтисадтың был өлкәһендәге бөгөнгө хәлдәр беҙҙе ҡәнәғәтләндермәй. Беҙгә иҡтисадыбыҙҙы финанслап еткермәүҙәренә, инвесторҙар йәлеп итеү ярҙамында яңы предприятиелар төҙөлөшөнә бәйле ҡайһы бер ҡатмарлы хәлдәрҙән сығырға кәрәк.
Шуға ла һеҙҙең менән эшләргә теләйбеҙ. Фекер алышырлыҡ мәсьәләләребеҙ бар. Тәҡдимдәребеҙ бар. Бына Владимир Александрович әйтеп бирер. Һеҙҙең дә тәҡдимдәрегеҙ бар. Тыңларға әҙермен.


text:
Торлаҡ-коммуналь хужалыҡты реформалаштырыу дауам итә
Башҡортостан Республикаһының Торлаҡ-коммуналь хужалыҡ министрлығы өсөн быйыл йыл башы реформаларҙы дауам иттереү буйынса эштәр менән бәйле булды. Муниципаль райондарҙың һәм ҡала округтарының торлаҡ-коммуналь комплекстарындағы былтырғы үҙгәртеп ҡороу эштәре темпы һаҡлана әле. Был турала ведомство башлығы Ғиман Әсәҙуллин БР Торлаҡ-коммуналь хужалыҡ министрлығы коллегияһында хәбәр итте. Унда тармаҡ предприятиеларының быйыл беренсе кварталдағы эш йомғаҡтары ҡаралды, шулай уҡ республика торлаҡ-коммуналь хужалығының 2010-2011 йылғы ҡышҡы шарттарҙа эшләүгә әҙерлек буйынса бурыстары тикшерелде.
Дөйөм алғанда, быйыл беренсе квартал йомғаҡтары буйынса торлаҡ-коммуналь хужалыҡ эшмәкәрлегендә ыңғай финанс һөҙөмтәләренә өлгәшелде. 7,8 миллиард һумлыҡ хеҙмәтләндереүҙәр күрһәтелгән, былтырғы ошо уҡ осор менән сағыштырғанда үҫеш алты процент. Етештереү күләме яңы ҡеүәттәр индереү һәм торлаҡ төҙөлөшө үҫеүе менән бәйле уларҙы эш менән тәьмин итеү һөҙөмтәһендә артҡан. Күрһәткестәргә ҡыштың һалҡын булыуы ла йоғонто яһаған.
Ғиман Ғибаҙулла улы беренсе кварталда республика бюджеты иҫәбенә коммуналь системаларҙы үҫтереү өсөн күрелгән саралар тураһында һөйләне. Мәҫәлән, адреслы инвестиция программаһына ярашлы был маҡсаттарға 290 миллион һум аҡса бүлеү ҡаралған.
Бынан тыш, быйыл ике инвестиция проекты буйынса федераль бюджеттан бүленгән средстволар үҙләштереләсәк. Мәҫәлән, «Өфөнөң социаль һәм инженер инфрастуктураһы объекттары төҙөлөшө»нә 651 миллион һумдан ашыу аҡса бүленәсәк, ә «Белоретты һыу менән тәьмин итеү буйынса кисектергеһеҙ саралар. Белоретта Ҡатай һыу алғысын реконструкциялау һәм киңәйтеү»гә — 44 миллион һум самаһы.
Ведомство башлығы көҙгө-ҡышҡы осорға әҙерлеккә ҙур иғтибар бирҙе.
— Хәҙерге ваҡытта был мәсьәлә буйынса БР Хөкүмәте ҡарары әҙерләнә, — тип хәбәр итте Ғиман Әсәҙуллин. — Ул бөтә муниципаль берәмектәр башлыҡтарын һәм ҙур энергетика вәкилдәрен саҡырып Хөкүмәт ултырышында тикшереләсәк.


text:
Өфө 22 мең гектар урманға байыясаҡ
22 мең гектар урман июндә Башҡортостандың баш ҡалаһы ҡарамағына күсәсәк. Был хаҡта ҡала мэрияһының оператив кәңәшмәһендә билдәле булды. Өфө хакимиәте башлығы Ирек Ялалов ҡала ниһәйәт урмандарҙы тейешле тәртипкә килтереп тота аласаҡ тип билдәләне.
Күсереү республика парламентарийҙары «Ер мөнәсәбәттәрен көйләү тураһында»ғы законға үҙгәрештәр ҡабул иткәндән һуң мөмкин булды. Әлегә тиклем муниципалитет Өфөлә урынлашҡан урман участкаларына идара итә алманы.
Хәҙер ҡала етәкселеге йәшел зоналарҙы тәртипкә килтерергә һәм уларҙы заманса ял итеү урындары итеп эшләргә ниәтләнә. Экологтар, үҙ сиратында, урман участкаларында төҙөлөш башланыу ихтималлығына хәүефләнә.


text:
Өфө сауҙа күсемһеҙ милкен үҫтереү мөмкинлектәре буйынса Волга буйында лидерҙар иҫәбендә
Сауҙа күсемһеҙ милкен үҫтереү өсөн инвестициялар йәлеп итеү ҡеүәһе буйынса Өфө Волга буйы федераль округында лидерҙар иҫәбендә. Бындай мәғлүмәттәр менән Волга буйы федераль округында сауҙа күсемһеҙ милке баҙарын анализлаған «Welhome» компанияһы таныштыра. Аналитиктар иҫәпләүенсә, Башҡортостан баш ҡалаһында, Пермь менән бер рәттән, сифатлы сауҙа үҙәктәре менән тәьмин ителеш сағыштырмаса түбән кимәлдә. Тикшеренеү сиктәрендә сифатлы сауҙа үҙәктәре буйынса мәғлүмәт ҡулланылған.
Һамар һәм Ҡазан сауҙа майҙандары менән яҡшы тәьмин ителгән ҡалалар иҫәбендә: 1000 кешегә 381 һәм 331квадрат метр. Иң түбән күрһәткестәр иһә Һарытау һәм Ульяновскиҙа: 1000 кешегә 70 һәм 69 квадрат метр.


text:
Девальвация
Девальва́ция (лат. de — төшөү; лат. valeo — әһәмиәте бар, хаҡ) — сит ил валютаһына ҡарата аҡса берәмегенең (милли валютаның) ҡиммәтен рәсми рәүештә төшөрөү. Девальвациянең сәбәбе – инфляция, түләү балансы дефициты барлыҡҡа килеү.
Аҡса системаһының эволюцияһы процессында девальвация төшөнсәһе лә шаҡтай үҙгәрештәр кисерә. Металл аҡсалар әйләнеше ваҡытында Дева алтын йәки көмөш менән тәьмин ителгән аҡса хаҡы билдәләренең рәсми рәүештә төшөүен белдерә һәм ил эсендәге аҡса әйләнешен тотороҡландырыу ысулы булып тора. Һуғыштар, сәйәси йәки социаль афәттәр менән бәйле рәүештә аҡса әйләнеше сығырынан сыҡҡас та иң түбән нисбәттәге металл аҡсалар яңыға алмаштырыла. 1930 йылдарҙа аҡса берәмегенә тура килгән алтынға алмаштырыу туҡтатылыу менән девальвация ҡайһы бер илдәрҙең тышҡы баҙарҙа конкурентлыҡ позицияһын нығытыуға йүнәлтелә һәм валюта сәйәсәте ысулы булараҡ ҡулланыла башлай.
Сит илдән индерелгән тауарҙарға хаҡты автоматик рәүештә арттырыу һәм сит илгә әйберҙәр сығарыуҙы стимуллаштырыу менән девальвация илдә инфляция процесстарын үҫтереүгә ярҙам ғына итә. Ул халыҡтың, бигерәк тә дәүләт бюджетынан керем алыусы ҡатламдың тормош дәрәжәһен төшөрөүгә килтерә. 1998 йылда Рәсәйҙә һумдың девальвацияланыуы (3 мәртәбә) һикерешле инфляция (84,4%), финанс системаһына һәм банкыларға ышаныс кәмеү, иҡтисадта баҙар финанслауы мөмкинлектәренең сикләнеүе менән бара. Шуның менән бергә һумдың девальвацияланыуы макроиҡтисадтың тотороҡлолоғон эҙлекле рәүештә торғоҙоу өсөн ал шарттар ҙа тыуҙыра. 1998-2002 йылдарҙа Рәсәйҙә сит илгә тауар сығарыуға йүнәлтелгән тармаҡтар үҫә, сит илдән индерелгән продукция ҡиммәтләнә, илдең сәнәғәт тауарҙары етештереү күләме арта, түләү балансы, бюджет торошо ла яҡшыра бара. Әммә девальвацияның ыңғай тәьҫире инфляцияға ҡаршы саралар системаһында ҡыҫҡа ваҡытлы ғына. Девальвация инфляцияны, бюджет һәм тышҡы сауҙа балансындағы дефицитты, валюта ҡыйынлыҡтарының төп сәбәптәрен бөтөрә алмай.
Әҙәбиәт[үҙгәртергә | вики-тексты үҙгәртергә]
- Денежное обращение и кредит при капитализме. М., 1989; Нуреев Р.М. Деньги, банки и денежно-кредитная политика. М., 1995; Общая теория денег и кредита. М., 1995; Финансы, денежное обращение и кредит. М., 2000.
Сығанаҡтар[үҙгәртергә | вики-тексты үҙгәртергә]
- Татар энциклопедияһы (тат.)


text:
«Люфтганза» авиакомпанияһы пассажирҙары Өфөнән Франкфуртҡа икенсе самолеттарҙа осасаҡ
«Люфтганза» авиакомпанияһы пассажирҙарын Франкфуртҡа ике һауа судноһында алып барып еткерергә ҡарар итте. Хәтерегеҙгә төшөрәйек: кисә был компанияның Шанхайҙан Франкфуртҡа осҡан Boeing-747-400 самолеты салонда төтөн сығыуы арҡаһында «Өфө» аэропортына төшкәйне. Билдәле булыуынса, пассажирҙар артынан урындағы ваҡыт менән 11.05-тә һәм 11.15-тә ике самолет киләсәк.
Был турала «Өфө» халыҡ-ара аэропорты» асыҡ акционерҙар йәмғиәтенең йәмәғәтселек менән бәйләнештәр буйынса белгесе Таһир Мөхәмәтшин хәбәр итте. Алдан хәбәр ителеүенсә, бортта 311 пассажир булған. Шуларҙан беренсе класта – дүрт пассажир, бизнес-класта – 80 кеше, эконом-класта – 223 пассажир. Бынан тыш, бортта бер йәштән 12 йәшкә тиклемге дүрт бала булыуы билдәле. Экипаж составында – 17 кеше.
Әлеге ваҡытта буксир ярҙамында самолет запас туҡталҡаға һөйрәтеп алып барып ҡуйылған. Транзит зонаһында үҙ рейсын көткән пассажирҙар йылы аш менән тәьмин ителгән.
Аныҡланған мәғлүмәттәргә ярашлы, самолет бортында төтөн таралыуына бәйле сигнализация эшләп киткән. Өфөгә төндә килгән Lufthansa авиакомпанияһы техниктары электр сымдарында бер етешһеҙлек тә тапмаған. Шулай ҙа Boeing-747 самолетын Өфөнән пассажирҙарһыҙ ебәрергә ҡарар ителгән.


text:
Халыҡ-ара ололар көнө менән!
Башҡортостан Президенты Мортаза Рәхимов һуғыш һәм хеҙмәт ветерандарын бөгөн билдәләнгән Ололар көнө менән ҡотланы. Ҡотлауҙа шулай тиелә:
"Хөрмәтле һуғыш һәм хеҙмәт ветерандары!
Һеҙҙе Ололар көнө менән ихлас ҡотлайым! Барыбыҙ өсөн дә был көн һеҙгә тағы ла бер тапҡыр күңел йылылығын һәм ихласлыҡ, ихтирам һәм һөйөү, балаларығыҙ һәм ейәндәрегеҙ, тыуған республика һәм бөтә ил файҙаһына башҡарған эштәрегеҙ өсөн тәрән рәхмәт белдереүгә яҡшы сәбәп булып тора.
Тормошоғоҙ — ватансылыҡ, батырлыҡ һәм әхлаҡ, бөйөк Тыуған илебеҙгә тоғролоҡ өлгөһө ул. Һеҙ — әхлаҡи ҡиммәттәр һәм йолалар һаҡлаусы, йәш быуын өсөн таяныс һәм яҡшы өлгө.
Йәмғиәт һеҙгә тормошто ярата белеүегеҙ, оптимизмығыҙ, ил киләсәгенә ышаныс өсөн рәхмәтле. Тирә-йүндәгеләргә һәр төрлө һынауҙарҙы үтә алыуға ышаныс биреп, был сифаттарығыҙҙы иң ҡатмарлы йылдарҙа ла юғалтманығыҙ.
Башҡортостанда ветерандарҙы һәм пенсионерҙарҙы социаль яҡлау дәүләт сәйәсәтенең мөһим йүнәлеше булып тора. Ололарға тормош проблемаларын хәл итеүҙә булышлыҡ итеүсе социаль хеҙмәтләндереү учреждениеларының матди-техник базаһы планға ярашлы нығытыла. Федераль кимәлдә ҡаралмаған өҫтәмә льготалар һәм пособиелар билдәләнде. Медицина хеҙмәтләндереүен яҡшыртыу маҡсатында 2008-2012 йылдарға "Ололарҙың һаулығы" айырым маҡсатлы республика программаһы тормошҡа ашырыла.
Республикала үткәрелгән социаль сәйәсәт артабан да тыуған төбәгебеҙҙең рухи һәм мәҙәни, матди байлыҡтарын булдырыуға ҙур тырышлыҡ һалған оло быуындың тормошон яҡшыртыуға йүнәлтеләсәк.
Ҡәҙерле ветерандарыбыҙ, һеҙгә ныҡлы һаулыҡ, оҙон ғүмер, именлек һәм бәхет теләйем! Тормошоғоҙҙа ҡояшлы һәм шатлыҡлы көндәр мөмкин тиклем күберәк булһын!
Башҡортостан Республикаһы Президенты М. Рәхимов".


text:
Килем ауылында татар халҡының йола байрамы үтәсәк
15 июлдә Бүздәк районының Килем ауылында «Онота алмайым, онотмайым, ауылым урамдарын» тип аталған татар йола байрамы үтәсәк, тип хәбәр итте «Башинформ» агентлығына «Килем» татар тарихи-мәҙәни үҙәге мөдире Гүзәл Латипова.
Байрам дауамында асыҡ һауалағы майҙанда ауылдың иң төҙөк ихатаһы, иң яҡшы баҡса, иң матур йорт билдәләнәсәк, ауылдың иң оло кешеләре, быйыл алтын һәм көмөш туйын билдәләүсе парҙар, юбилярҙар бүләкләнәсәк. Балалар ҙа иғтибарһыҙ ҡалмаясаҡ: үҫеп килеүсе быуындың иң әүҙемдәре бүләктәр менән билдәләнәсәк.
Ауыл халҡы һәм ҡунаҡтары алдында Килем ауыл советы хакимиәте башлығы Гөлназ Шәйәхмәтова, урындағы мәсеттең имам-хатибы Мәхмүт Үлмәҫҡолов, Килем аҡһаҡалдары һәм ауылдың почетлы граждандары сығыш яһаясаҡ.
Байрам урындағы фольклор коллективтарының концерты менән тамамланасаҡ.


text:
Фото:
Башҡортостан Президенты Мәңгелек утҡа сәскәләр һалды
Фото:
9 Майҙа Өфөләге Еңеү паркында 1941-1945 йылдарҙағы Бөйөк Ватан һуғышында Еңеүҙең 66 йыллығына арналған Мәңгелек утҡа сәскәләр һалыу тантанаһы үтте. Унда Башҡортостан Республикаһы Президенты Рөстәм Хәмитов һәм БР Дәүләт Йыйылышы — Ҡоролтай Рәйесе Константин Толкачев ҡатнашты.
Паркка ингән ерҙә республика Президентын министрлыҡ, ведомстволар һәм Өфө хакимиәте етәкселәре, депутаттар, ветерандар, йәштәр һәм йәмәғәт ойошмалары вәкилдәре ҡаршыланы. Почетлы ҡарауыл начальнигы докладынан һуң тынлы оркестр башҡарыуындағы көйгә Башҡортостан Президенты Рөстәм Хәмитов республиканың күп милләтле халҡы исеменән Мәңгелек утҡа Бөйөк Ватан һуғышында һәләк булғандар иҫтәлегенә венок һалды.
Рәсәй Федерацияһы һәм Башҡортостан Республикаһы гимндарынан һуң метроном тынлыҡ минутын һананы, артабан байраҡсылар, офицер һәм курсанттар тантаналы марш менән үтте. Маршты республика Президенты Рөстәм Хәмитов, БР Дәүләт Йыйылышы — Ҡоролтай Рәйесе Константин Толкачев, башҡа рәсми кешеләр һәм Бөйөк Ватан һуғышы ветерандары ҡабул итте. Бынан һуң министрлыҡ, ведомстволар һәм Өфө хакимиәте етәкселәре, депутаттар, ветерандар, йәштәр һәм йәмәғәт ойошмалары вәкилдәре Александр Матросов менән Миңлеғәли Ғөбәйҙуллин һәйкәленә, ике тапҡыр Советтар Союзы Геройы Муса Гәрәев ҡәберенә һәм Дан аллеяһына ла сәскәләр һалды.


text:
Өфөлә ҡарауыл начальниктары һынау аша үтте
Федераль яза башҡарыу хеҙмәтенең Башҡортостан буйынса Баш идаралығының конвой менән оҙата барыу буйынса махсус подразделение ҡарауылдары начальниктары тиҙлеккә йүгерҙе, турникта күтәрелде һәм ҡул һуғышында көс һынашты. Шулай уҡ «макаров»тан атыуҙа мәргәнлектәрен һәм норматив документтарҙы белеүҙәрен тикшерҙе. Был яза башҡарыу хеҙмәте системаһында йыл һайын үткәрелеүсе һөнәри оҫталыҡ конкурсының беренсе этабы булды. Республика кимәлендәге еңеүсе округ ярыштарына ебәреләсәк, әгәр унда ла уңыш йылмайһа, дөйөм Рәсәй кимәлендәге беренселектә ҡатнашасаҡ.
«Өс еңеүсене һайлауы еңелдән булманы, сөнки һәр ҡатнашыусы бик яҡшы әҙерләнгәйне. Почеттан тыш, еңеүселәр аҡсалата премиялар ҙа алды», — тип хәбәр иттеләр Федераль яза башҡарыу хеҙмәтенең Башҡортостан буйынса Баш идаралығының матбуғат хеҙмәтенән.


text:
Сәнәғәт хәүефһеҙлеге эксперттар иғтибары үҙәгендә
17-18 мартта Өфөлә “Шартлау-янғын сығыу ихтималлы һәм химик хәүефле производство объекттарында сәнәғәт именлеге” IV ғилми-ғәмәли конференцияһы үтәсәк. Уны ойоштороусылар араһында – Башҡортостан эксперттар ассоциацияһы, Өфө дәүләт нефть техник университеты, «Салауатнефтеоргсинтез» асыҡ акционерҙар йәмғиәте, «Риском» Фәнни-сәнәғәт союзы (Мәскәү ҡалаһы). Ғилми-ғәмәли конференцияға БР Сәнәғәт һәм тышҡы иҡтисади бәйләнештәр министрлығы, Тәбиғәттән файҙаланыу һәм экология министрлығы, БР Фәндәр академияһы һәм башҡа ойошмалар әүҙем ярҙам күрһәтә. Конференция программаһы һәм уға ҡағылышлы бөтә документтар http://www.bashexpert.ru сайтында бирелгән.
Бөгөн был форумды ойоштороусылар «Башинформ» агентлығында матбуғат конференцияһы үткәрҙе. Башҡортостан эксперттар ассоциацияһы генераль директоры, техник фәндәр кандидаты Наил Абдрахманов билдәләүенсә, ғилми-ғәмәли форумға Өфөгә бөтә Рәсәйҙән 140-тан ашыу ҡатнашыусы — ғалимдар, эксперттар, белгес-практиктар киләсәк. Конференция ӨДНТУ-ла үтәсәк, бында махсус күргәҙмә ойоштороласаҡ. Стендтар конференциялар залы фойеһында урынлаштырыласаҡ. Күргәҙмәлә махсус ҡорамалдарҙың ватан һәм сит ил өлгөләре менән танышырға мөмкин буласаҡ.
Башҡортостан Республикаһы Дәүләт янғынға ҡаршы хеҙмәтенең 1-се отряды начальнигы Рәйес Арсланов журналистарға 2009 йылдың майында көскә ингән янғынға ҡаршы хәүефһеҙлек техник регламентының яңы нормаларын ғәмәлгә индереү һөҙөмтәләре тураһында һөйләне.
БР тәбиғәттән файҙаланыу һәм экология министры урынбаҫары Ольга Лаздина, нефтехимия комплексы предприятиелары һәр ваҡыт тәбиғәт ресурстарын иң ҙур файҙаланыусылар булды, тип хәбәр итте. Тимәк, иң ҙур бысратыусылар ҙа. Республика предприятиелары тәбиғәтте һаҡлау сараларына былтыр, донъя финанс көрсөгөнә ҡарамаҫтан, 2,2 миллиард һум аҡса бүлде. Шулай ҙа проблемалар әле етерлек.
Һәр хәлдә, Өфөлә ике көн буйына барасаҡ “Шартлау-янғын сығыу ихтималлы һәм химик хәүефле производство объекттарында сәнәғәт именлеге” ғилми-ғәмәли конференцияһында ҡатнашыусыларға уртаға һалып һөйләшерлек мәсьәләләр байтаҡ.
Конференция эшендә ҡатнашырға теләүселәр bashexpert@mail.ru электрон адресына заявка ебәрә ала.


text:
Фото:
Өфөнөң икенсел торлаҡ баҙарында хаҡтар 0,4 процентҡа артты
Фото:
Өфөлә тәҡдим ителгән икенсел торлаҡтың уртаса хаҡы квадрат метрына 43,2 мең һум тәшкил итә. Бер аҙнала ул 0,4 процентҡа артҡан.
Бер бүлмәле һәм ике бүлмәле фатирҙар сегменты нығыраҡ ҡыйбатланған — 0,6 процент. Өс бүлмәлеләрҙең хаҡы 0,2 процентҡа артҡан. Күп бүлмәле фатирҙарға уртаса хаҡ 0,1 процентҡа күтәрелгән.
«Эксперт» күсемһеҙ милек агентлыҡтары селтәре аналитигы Айгөл Степанова мәғлүмәте буйынса, бөгөнгө көндә иң арзан өс бүлмәле фатир ҡалала 800 меңгә тәҡдим ителә. Был 45 квадрат метрлыҡ фатир К.Маркс урамында урынлашҡан. Иң ҡыйбат фатир 16 миллион һум тора. Ул биш бүлмәле, дөйөм майҙаны — 220 квадрат метр, Октябрь проспектында урынлашҡан.
Бүлмәләр сегментындағы иң түбән хаҡ – 500 мең һум. Бында Интернациональ урамындағы 12 квадрат метрлыҡ бүлмә тураһында һүҙ бара. Иң ҡиммәт бүлмә — 1250 мең. Был Йәштәр бульварындағы бүлмәнең майҙаны – 17,2 квадрат метр.
Һатыуға ҡуйылған иң ҡыйбат коттедж 25 миллионға тәҡдим ителә. Ул Суровкала урынлашҡан, майҙаны — 430 квадрат метр.


text:
Башҡортостан уҡыусыһы Төньяҡ ҡотопҡа экспедицияға юлланды
Ошо көндәрҙә «Барнео» поляр ҡотобонан Бөтә Рәсәй йәштәренең алтынсы «Саңғыла –Төньяҡ ҡотопҡа!» экспедицияһы старт алды. Ул «Динамо» йәмғиәтенең 90 йыллығына арнала.
Танылған ҡотоп сәйәхәтселәре Матвей Шпаро һәм Борис Смолин етәкселегендәге йәштәр командаһы составына Рәсәйҙең ете төбәгенән (Мәскәү, Санк-Петербург, Тамбов, Удмуртия, Мордовия, Карелия, Башҡортостан) йәш спортсылар инде. Улар март башында Карелияның «Ҙур мажаралар» лагерында үткән уҡыу-күнекмә йыйындары йомғаҡтары буйынса һайлап алынды.
Спортсылар араһында Өфөләге 100-сө урта мәктәптең 10 «А» класы уҡыусыһы – 17 йәшлек Владислав Яхин да бар.
Экспедицияла ҡатнашыусылар, Төньяҡ ҡотоптоң «Һуңғы градусы»на тиклем саңғыла яҡынса 110 километр ара үтеп, унда үҙҙәре йәшәгән төбәктең флагын ҡаҙарға ниәтләй.


text:
Баш ҡалала БР Йәмәғәт палатаһының пленар ултырышы үтәсәк
17 июндә Өфөлә (Пушкин урамы, 95, 5-се ҡат, йыйылыштар залы) Башҡортостандың икенсе саҡырылыш Йәмәғәт палатаһының пленар ултырышы үтә.
Палата аппараты етәксеһе Илдар Бикбаев хәбәр итеүенсә, «2012 йылда Башҡортостан Республикаһында граждандар йәмғиәте торошо тураһында» доклады менән БР Йәмәғәт палатаһы рәйесе Әсғәт Ғүмәров сығыш яһаясаҡ.
Ултырышҡа министрлыҡ, ведомство, йәмәғәт советтары етәкселәре, дәүләт власы органдары, урындағы үҙидара органдары вәкилдәре саҡырылды.
Башлана – 16 сәғәттә.


text:
«Салауат Юлаев» командаһын Анатолий Емелин етәкләне
ӨФӨ, 2015 йыл, 28 апрель. /«Башинформ» мәғлүмәт агентлығы, Дмитрий Слезин/.
«Салауат Юлаев» хоккей клубының матбуғат хеҙмәте команда структураһындағы үҙгәрештәр хаҡында хәбәр итә.
Генераль менеджер вазифаһына Леонид Вайсфельд тәғәйенләнгән (быға тиклем ул Екатеринбургтың «Автомобилист» командаһында ошо уҡ вазифаны биләгән).
Клубтың спорт директоры вазифаһына Роман Беляев раҫланған (Екатеринбургта башҡарма директор һәм генераль менеджер ассистенты булып эшләгән).
Команданың баш тренеры итеп уҙған миҙгелдә «Автомобилист»тың тренерҙар штабын етәкләгән Анатолий Емелин тәғәйенләнгән.
Уның менән бергә Башҡортостандың баш ҡалаһына Аркадий Андреев күсеп килгән, ул өлкән тренер буласаҡ. Шулай уҡ команданың тренерҙар штабында Өфө хоккейы тәрбиәләнеүсеһе Андрей Зюзин бар.
Дмитрий Курошин — ҡапҡасыларҙың тренеры, профессор Василий Коновалов — физик әҙерлек буйынса тренер.


text:
Башҡортостан Президенты рәсми сәфәр менән Ҡытайҙа
18 майҙа Башҡортостан Президенты Рөстәм Хәмитовтың Ҡытайға рәсми сәфәре башланды. Сәфәр барышында республика башлығы Ҡытай Халыҡ Республикаһы бизнесы һәм бер төркөм Ҡытай территорияһы етәкселәре менән рәсми бәйләнештәр булдыра, хеҙмәттәшлек перспективалары, инвестиция проекттарын тормошҡа ашырыу буйынса уртаҡ эшмәкәрлек механизмдары буйынса фекер алыша. Шулай хөкүмәт-ара килешеүгә ҡул ҡуйыу планлаштырылған, тип хәбәр иттеләр төбәк башлығының матбуғат хеҙмәтенән.
Ляонин провинцияһында Рөстәм Хәмитов «Ляонин Нефтемаш» яуаплылығы сикләнгән йәмғиәтенең бүлендек предприятиеһы территорияһындағы «Хайчен Нефтемаш» (HPMM) корпорацияһы бүлексәһенең етәксеһе менән осрашты. Башҡортостанда нефть быраулау өсөн ауыр ҡорамалдар заводын төҙөү буйынса инвестиция проекты – фекер алышыу темаһы булды.
HPMM корпорацияһы президенты Ван Чжэнждуань (Wang Zhengquan), «Хайчен Нефтемаш» эре нефть ҡорамалдары етештереүҙә махсуслаша һәм нефть машиналары эшләүҙең бөтә продукцияларын сығара, тип һөйләне. Бынан тыш, корпорацияның структура бүләксәләре бураулау инжинирингында махсуслаша, шулай уҡ энергетиканы үҙләштереү менән шөғөлләнә.
— Һеҙҙең килеүегеҙ беҙҙең ике яҡлы хеҙмәттәшлек үҫешенә ҙур стимул булыуына ышанам, — тине Ван Чжэнждуань, Башҡортостан Президентын сәләмләп.
— Компанияғыҙ менән бына инде бер нисә ай тығыҙ бәйләнештәбеҙ, – тине Рөстәм Хәмитов. — Һәм, һис шикһеҙ, Ҡытай уҙаҡташтары тәҡдим иткән уртаҡ проекттар беҙгә бик ҡыҙыҡлы. Башҡортостан Республикаһы нефть төбәге, нефть ятҡылыҡтарын эшкәртә башлағандан алып 80 йыл эсендә беҙҙә дөйөм алғанда 1,2 миллиард тонна нефть сығарылған. Хәҙер Башҡортостан нефтселәре республикала ғына түгел, ә Себерҙә лә, Алыҫ Көнсығышта ла нефть ятҡылыҡтарын үҙләштерә.
Башҡортостан Президенты корпорация етәкселегенә республика территорияһында йыл һайын 30 миллион тонналап нефть эшкәртелеүен һөйләне, был күрһәткес буйынса төбәк Рәсәй Федерацияһында беренсе урынды биләй. Башҡортостандың яҡындағы пландарында – нефть эшкәртеү күләмдәрен арттырыу, нефть-химияһын һәм газ химияһын үҫтереү. Был юҫыҡта Рөстәм Хәмитов Башҡортостанда эшләгән эре компанияларҙа – «Башнефть», «Газпромдың» бүлендек бүлексәләрендә һәм башҡаларҙа – уртаҡ Рәсәй-Ҡытай проекттарына ҡыҙыҡһыныу уянасағына ышана.
— Компанияғыҙ хәрәкәтсән үҫешә һәм иҡтисади күрһәткестәрегеҙ бик тәьҫирле. Әгәр бергәләп эшләһәк, был һандар тағы ла ҙурайыр тип уйлайым. Яңы заманса быраулау ҡорамалдары производствоһы Башҡортостан Республикаһында барлыҡҡа килһен өсөн барыһын да эшләйәсәкбеҙ, — тип йомғаҡланы Рөстәм Хәмитов.
Бынан тыш, Башҡортостан башлығы бураулау өлкәһендә компанияның мөмкинлектәре менән ҡыҙыҡһынды. Ван Чжэнждуандың әйтеүе буйынса, компания нефть һәм газ сығарыу өсөн скважиналар бураулау күләме буйынса Ҡытайҙа алтынсы.


text:
Төбәктә йәш яҙыусылар танылыу яулай ала
ӨФӨ, 2015 йыл, 24 июль. /«Башинформ» мәғлүмәт агентлығы, Ләйлә Аралбаева/.
1 августа Зәйнәб Биишева исемендәге Башҡортостан «Китап» нәшриәтендә «Яңы офоҡтар» тип исемләнгән әҙәби конкурста ҡатнашыуға эштәр ҡабул ителә башлай.
Конкурсҡа хәҙерге заман йәмғиәтендә йәш быуындың тормошо хаҡында әҫәрҙәр ҡабул ителә. Унда 45 йәшкә тиклемге авторҙар ҡатнаша ала. Эштәрҙе 1 октябргә ҡәҙәр ебәрергә кәрәк. Бәйгегә декабрҙә йомғаҡ яһаласаҡ. Еңеүселәргә I, II, III урындар һәм лауреат дипломдары, 70, 50, 30 мең һум күләмендәге премиялар тапшырыласаҡ. Проект республика Башлығы гранты иҫәбенә тормошҡа ашырыла.
Конкурс тураһында положение «Китап» нәшриәтенең рәсми сайтында баҫылған. Әҫәрҙәрҙе «бәйгегә» тигән билдә менән Өфө ҡалаһы, Октябрь проспекты, 2 адресы буйынса ебәрергә. Белешмә өсөн телефон: (347) 223-88-38.


text:
Өфөлә Бөтә Рәсәй ғилми-ғәмәли конференцияһы үткәрелә
20 мартта Өфөлә, Конгресс-холда, Башҡортостан Совет автономияһы төҙөлөүҙең 90 йыллығына арналған "Рәсәй федерализмы тарихында һәм сәйәси практикаһында милли-дәүләт берләшмәләре" Бөтә Рәсәй ғилми-ғәмәли конференцияһы үтәсәк. Уны ойоштороусылар — БР Президенты Хакимиәте һәм БР Президенты ҡарамағындағы Башҡортостан дәүләт хеҙмәте һәм идара итеү академияһы. Ғилми форумда федераль һәм төбәк дәүләт власы һәм идаралыҡ органдары вәкилдәре, ғалимдар, йәмәғәт берләшмәләре активистары ҡатнашасаҡ.
Пленар һәм секция ултырыштарында конференцияла ҡатнашыусылар Рәсәйҙең күп милләтле Евразия державаһы булараҡ аяҡҡа баҫыуында милли-дәүләт берләшмәләренең әһәмиәтен, хәҙерге заман федерализмы тарихын һәм хоҡуҡи нигеҙҙәрен, Үҙәк һәм Федерация субъекттары араһында бюджет-ара федерализм һәм социаль яуаплылыҡты сикләү проблемаларын, сәйәси системаны ойоштороуҙың федералистик принциптарын үҫтереүҙә күп милләтле Рәсәй халҡының этно-мәҙәни ҡиммәттәре ролен һәм был теманың башҡа бик күп аспекттарын тикшерәсәк.
Конференция сиктәрендә "Рәсәй Федерацияһында милли-дәүләт берләшмәләренең үҫеш тарихы", "Рәсәй Федерацияһында хәҙерге заман федератив мөнәсәбәттәр практикаһы", "Рәсәй федерализмының аяҡҡа баҫыуында һәм үҫешендә граждандар йәмғиәте институттарының роле" темаларына түңәрәк өҫтәлдәр үткәреләсәк.


text:
Дания республиканың торлаҡ хужалығын модернизациялауға тотонорға әҙер
26 ғинуарҙа Башҡортостан Республикаһы Хөкүмәте Йортонда Дания Короллегенең Рәсәйҙәге дипломатик миссияһы вәкилдәре менән осрашыу үткәрелде. БР Хөкүмәте Премьер-министры урынбаҫары Сергей Афонин Дания Короллегенең Санкт-Петербургтағы Генераль консулы Клаус Серенсен әфәнде менән һөйләшеүҙәр үткәрҙе.
Осрашыуҙа торлаҡ-коммуналь хужалыҡта һәм төҙөлөштә энергияны һаҡлаусы технологиялар индереү мәсьәләләре тикшерелде.
— Дания предприятиелары энергияны һаҡлауҙа ҙур тәжрибә туплаған. Һәм беҙ уны Рәсәй төбәктәре менән уртаҡлашырға әҙербеҙ, — тип белдерҙе Дания Генконсулы Серенсен әфәнде. – Шуға ла һеҙҙең ил етәкселеге менән һөйләшеүҙәрҙә был тема төп темаларҙың береһе булып тора.
Дания дипломаты Рәсәйҙә «Йәшел донъя» шартлы исеме аҫтында бойомға ашырылыусы программа тураһында һөйләне. «Энергияны һаҡлаусы йорт», «Энергияны һаҡлаусы квартал» кеүек проекттарҙы индереү һөҙөмтәлелеге бөгөн бер кемдә лә шик тыуҙырмай. Ресурстарҙы экономиялау 30-40 проценнтҡа етә, тип аңлатты белгестәр.
— Беҙҙең республика дат партнерҙар менән төбәккә әҙер продукция һатып алыу өлкәһендә хеҙмәттәшлек итеү менән генә сикләнергә йыйынмай, — тине БР Хөкүмәте вице-премьеры Сергей Афонин. – Беҙ Башҡортостанда энергияны һаҡлаусы продукция етештереү буйынса урындағы предприятие төҙөргә теләйбеҙ.


text:
Протистар
Проти́стар (бор. грек. πpώtισtoς «иң тәүге, беренсе») — парафилик төркөм. Улар хайуандарға, үҫемлектәргә һәм бәшмәктәргә инмәй. Исем атамаһы Эрнст Геккел тарафынан 1886 йыл керетелгән. Шулай ҙа бөгөнгө ҡараш менән уны 1969 йыл Роберт Уиттекер беренсе булып ҡулланған. Ул «биш батшалыҡ системалары» авторы[1]. Традиция буйынса протистарҙы бер күҙәнәклеләр (Protozoa), ылымыҡтар (Algae) һәм бәшмәк һымаҡ организмдар төркәмдәренә бүләләр. Был төркөмдәр барыһы ла полифилетик тәбиғәт һәм таксондар булараҡ файҙаланылмай.
Башҡа бик күп төркөмдәр кеүек, «ҡалдыҡ принцибы» буйынсы, протистар ҡайһылыр берәй ыңғай яғы менән айырылып тормай. Ҡағиҙә буйынса улар бер күҙәнәкле организмдар, әммә улар колониялар барлыҡҡа килтереүгә һәләтле. Ҡайһы берҙәре күп күҙәнәкле организмдар вәкилдәре булһа, ҡайһы саҡта ҡатмарлы организм формаһына ла барып етәләр, (мәҫәлән, ҡайһы бер һоро ылымыҡтар).
Өйрәнеү тарихы[үҙгәртергә | вики-тексты үҙгәртергә]
Батшалыҡ тәүҙә күптәргә ҡыҙыҡһыныу уятһа ла, был ғилемде яйлап ҡыҫырыҡлайҙар. XX быуатта күп ғалимдар батшалыҡты өсөнсө арауыҡҡа ҡайтарып ҡалдыралар. Был биологтарға ауырлыҡ һала, сөнки хайуандарҙы үҫемлектәрҙән ҡәтғи айырыу, протистарҙы теге батшалыҡҡа йә булмаһа был батшалыҡҡа керетеү ҡыйынлаша. Әммә Геккелдең теоритик ҡарашы бик күп ғалимдарҙа ҡыҙыҡһыныу уята. Һәм улар ошо заттар өҫтөндә эшләргә мәжбур була. Геккель 1978 йылда батшалыҡтарҙың күләмен һәм составын үҙгәртеп, тамамланған хәлдә очерк тәҡдим итә. Ул протистарҙы 14 төркөмгә һәм синыфҡа бүлә. Был хәҙерге ваҡытта айырым бер ҡыҙыҡһыныу уята:[2]
Иҫкәрмәләр[үҙгәртергә | вики-тексты үҙгәртергә]
- ↑ Whittaker R. H. New concepts of kingdoms of organisms (англ.) // Science. — 1969. — В. 3863. — Т. 163. — С. 150—160. — DOI:10.1126/science.163.3863.150 — PMID 5762760
- ↑ Протисты // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)


text:
Рөстәм Хәмитов Рәсәйҙең һәм Башҡортостандың дәүләт наградаларын тапшырҙыФото: Олег Яровиков
Рөстәм Хәмитов Рәсәйҙең һәм Башҡортостандың дәүләт наградаларын тапшырҙы
Рөстәм Хәмитов Рәсәйҙең һәм Башҡортостандың дәүләт наградаларын тапшырҙыФото: Олег Яровиков
ӨФӨ, 2015 йыл, 30 декабрь. /«Башинформ» мәғлүмәт агентлығы, Александр Смирнов/.
Башҡортостан Башлығы Рөстәм Хәмитов Рәсәйҙең һәм Башҡортостандың дәүләт наградаларын тапшырҙы, шулай уҡ 2015 йыл өсөн Башҡортостандың фән һәм техника өлкәһендәге дәүләт премияһы лауреаттарын бүләкләне. Сәнәғәт, төҙөлөш, транспорт, торлаҡ-коммуналь һәм урман хужалығы, агросәнәғәт комплексы, хеҙмәтләндереү өлкәһе, дәүләт хеҙмәте, муниципаль идаралыҡ, банк һәм социаль өлкә, эшҡыуарлыҡ, юриспруденция, фән һәм мәғариф, һаулыҡ һаҡлау, матбуғат һәм киң мәғлүмәт саралары, мәҙәниәт һәм сәнғәт өлкәләрендә эшләгән 51 хеҙмәткәрҙең һөнәри ҡаҙаныштары, шулай уҡ туғыҙ ғалимдың ғилми тикшеренеүҙәре ордендар, почет грамоталары, маҡтаулы исемдәр һәм рәхмәт хаттары менән билдәләнде.
– Был көн барыһы өсөн дә бик мөһим, сөнки беҙ етештереү алдынғыларын, яҡшы эшләгән, маҡсаттарына ирешкән кешеләрҙе бүләкләйбеҙ. Һеҙ ошо наградаларға лайыҡ, – тине Рөстәм Хәмитов. – Республикабыҙҙа намыҫлы кешеләр эшләй. Өҫтәүенә улар изгелекле, ҡунаҡсыл. Беҙ иҡтисади һәм әхлаҡи яҡтан көслө республикала йәшәүебеҙ менән бәхетле. Һис шикһеҙ, алда тағы ла еңеүҙәр, ҡаҙаныштар буласаҡ. Беҙ яңы, үҙебеҙ һәм илебеҙ өсөн мөһим үрҙәргә өлгәшәсәкбеҙ.
Сығыштың тулы стенограммаһы һәм бүләкләнеүселәр исемлеге республика Башлығының рәсми сайтында баҫылған.


text:
Осетин теле
Осетин теле (осетинса Ирон æвзаг) — Һиндевропа тел ғаиләһендәге Иран төркөмөнә ингән тел. Ул Рәсәйҙәге Төньяҡ Осетия рәсми теле булып һанала. Шулай уҡ ул Көньяҡ Осетияның рәсми теле.
Йөкмәткеһе
Имлә[үҙгәртергә | вики-тексты үҙгәртергә]
Хәҙерге осетин телендә кирил әлифбаһы ҡулланыла. Унда 43 хәреф бар.
Әйтелеү ҡағиҙәләре[үҙгәртергә | вики-тексты үҙгәртергә]
Һуҙынҡы өндәре әйтелеше[үҙгәртергә | вики-тексты үҙгәртергә]
Осетин телендә 5 көслө һуҙынҡы өндәре (а, е и, о, у) һәм 2 көсһөҙ һуҙынҡы өндәре (æ, ы) ла бар.
Көслө һуҙынҡы өндәр[үҙгәртергә | вики-тексты үҙгәртергә]
- А хәрефе әйтелеше урыҫ баҫымлы а-ға яҡын. ХАФӘ-лә был өн [a] тип яҙыла. Мәҫәлән, гал [gal] — башҡ. үгеҙ, бал [bal] — башҡ. сейә
- Е хәрефе әйтелеше башҡортса һәм урыҫса э-гә, болгарса, сербсә һәм македонса е-гә яҡын. ХАФӘ-лә был өн [e] тип яҙыла. Е хәрефе йотациялы түгел. Мәҫәлән, Терк — башҡ. Терек (йылға)
- И хәрефе урыҫса баҫымлы и-гә яҡын. ХАФӘ-лә был өн [i] тип яҙыла. Мәҫәлән, Ир — башҡ. осетин, и — башҡ. бар
- О хәрефе урыҫ баҫымлы о-ға яҡын. ХАФӘ-лә был өн [o] тип яҙыла. Мәҫәлән, бон — башҡ. көн
- у хәрефе урыҫ баҫымлы у-нә яҡын. ХАФӘ-лә был өнө [u] тип яҙыла. Мәҫәлән бур — башҡ. һары (төҫ)
Көсһөҙ һуҙынҡы өндәр[үҙгәртергә | вики-тексты үҙгәртергә]
- Æ хәрефе әйтелеше өлөшләтә урыҫ баҫымһыҙ а-ға яҡын. ХАФӘ-лә был өн [ɐ] тип яҙыла. А һәм Æ хәрефтәре әйтелеше айырыла (мәҫәлән, дар [dar] — башҡ. тот!, дæр [dɐr] — башҡ. дә)
- Ы хәрефе әйтелеше урыҫ ы-һынан айырыла, башҡортса ы-ға өлөшләтә генә яҡын. ХАФӘ-лә был өн [ɨ] тип яҙыла. Был хәреф урыҫ ноябрь һүҙендәге б һәм рь араһындағы өнгә йәки монстр һүҙенә т һәм р араһындағы өнгә яҡын. Мәҫәлән, ныр [nɨr] — башҡ. хәҙер, быру — башҡ. ҡойма[3]


text:
Башҡортостан менән Белоруссия хөкүмәттәре араһында хеҙмәттәшлек итеү программаһы раҫландыФото: Олег Яровиков
Башҡортостан менән Белоруссия хөкүмәттәре араһында хеҙмәттәшлек итеү программаһы раҫланды
Башҡортостан менән Белоруссия хөкүмәттәре араһында хеҙмәттәшлек итеү программаһы раҫландыФото: Олег Яровиков
Беларусь Республикаһы Хөкүмәте менән Башҡортостан Республикаһы Хөкүмәте араһында 2013-2015 йылдарға хеҙмәттәшлек итеү программаһы раҫланды. Документҡа дүшәмбе, 24 декабрҙә, Өфөлә Башҡортостан Президенты Рөстәм Хәмитов һәм Беларусь Республикаһының архитектура һәм төҙөлөш министры Анатолий Ничкасов ҡул ҡуйҙы.
Документ ике республиканың бер нисә йүнәлеш буйынса хеҙмәттәшлек итеүен күҙ уңында тота. Улар иҫәбендә – Белоруссияла сода етештереүҙе ойоштороу, Башҡортостандың производство майҙансыҡтарына аграр комплекс һәм коммуналь хужалыҡ өсөн махсус техника поставкалау, ә киләсәктә уларҙы төбәк производстволарында ҡороу, малсылыҡ һәм үҫемлекселек өлкәләрендәге проекттар, торлаҡ төҙөлөшөн, транспорт машиналары эшләү өлкәһен үҫтереү.
— Былтыр Беларусь менән Башҡортостан араһында сауҙа итеү күләме 1,5 миллиард долларға тиерлек етте. Был бик ҙур сумма, — тине республика Президенты Рөстәм Хәмитов. – Башҡортостандың дөйөм тауар әйләнеше күләмендә Беларусь икенсе урында тора, уның өлөшө 10 проценттан ашыу тәшкил итә. БДБ илдәре араһында иһә ул беренсе урын биләй, өлөшө – 44 процент. Ағымдағы йыл йомғаҡтары буйынса экспорт бер миллиард долларҙан ашыу тәшкил итте, үткән йылдағы күрһәткескә ҡарағанда был 30 процентҡа күберәк. Импорт әҙерәк, әммә быға ҡарамаҫтан, ул 150 миллион долларға етте, үҫеш – яҡынса 7-8 процент.
Беларусь өсөн «сода» проекты айырыуса ҡыҙыҡһыныу тыуҙыра. Ҡунаҡтар Стәрлетамаҡта, атап әйткәндә, «Сода» асыҡ акционерҙар йәмғиәтендә булды.
— Был тармаҡ Беларусь Республикаһында үҫеш алмаған. Беҙҙә ошондай уҡ предприятие булдырыу тураһында һөйләшеп килештек, — тип һөйләне журналистарға Анатолий Ничкасов. – Был Белоруссия предприятиеһы түгел, ә Белоруссия менән Башҡортостандың берлектәге ҙур етештереү комплексы буласаҡ.
Республика Президенты һүҙҙәренсә, Башҡортостанды Белоруссияның төҙөлөш технологиялары ҡыҙыҡһындыра. «Мин Минскиҙа булдым һәм юлдарҙың, биналарҙың юғары сифатлы төҙөлөүен күрҙем. Һәм барыһы ла ярайһы уҡ арзан», — тип билдәләне Рөстәм Хәмитов.
Шулай уҡ ауыл хужалығы өлкәһендәге технологиялар ҙа ҙур ҡыҙыҡһыныу уята. Белорусь Республикаһында иген культураларының уңышы быйыл гектарынан 30 центнерҙан ашыу тәшкил иткән. Тотороҡло мул уңыш алыу – агротехнологияларҙы дөрөҫ ҡулланыу һөҙөмтәһе. Бындай технологиялар Башҡортостан аграрийҙарында ла ҙур ҡыҙыҡһыныу уята.


text:
Өфөләге Музыка йорто ике йылда төҙөләсәк
Алдағы ике-өс йылда Өфөлә Музыка йорто төҙөләсәк. Был хаҡта Өфө хакимиәтендә үткән оператив кәңәшмәлә ҡала башлығы Павел Качкаев хәбәр итте.
Музыка йортон Башҡортостан Президенты Рөстәм Хәмитов төҙөргә ҡушҡан. Музыка йорто йыр һәм музыка менән шөғөлләнеү өсөн заманса зал буласаҡ.
Был мәҙәниәт усағын асыу тантанаһы Өфөлә тыуған һәм ҡаланың йыш ҡунағы булған билдәле музыкант, «Мәскәү виртуоздары» оркестрының баш дирижеры Владимир Спиваков ҡатнашлығында үтәсәк, тип күҙаллана.


text:
Ауыр хәлдә ҡалған ғаиләләр тураһында социаль база төҙөлә
Премьер-министр Раил Сарбаев ошондай бурыс ҡуйҙы. Был сара ғаиләләргә ваҡытында ярҙам күрһәтеү мөмкинлеген бирәсәк.
Республика хөкүмәте етәксеһе билдәләүенсә, ауыр хәлдә ҡалған ғаиләлргә ярҙам итеүҙә бюрократизм булырға тейеш түгел. Премьер-министр шулай уҡ төбәктә суицидтар һанының артыуына борсолоу белдерә. Туғыҙ айҙа республикала 50 гә яҡын үҫмер үҙ-үҙенә ҡул һалған.
Мәғлүмәттәрҙән күренеүенсә, республикала 16 мең 200 ғаилә даими ярҙамға мохтаж, уларҙа 32 мең бала тәрбиәләнә.
Башҡортостанда 280 мең ғаилә аҙ тәьмин ителгәндәр иҫәбендә. Барлыҡ балалрҙың 50 проценты тап ошондай ғаиләләрҙән. Уларға пособие, башҡа түләүҙәр өсөн быйыл 550 миллион һум самаһы бүленгән.


text:
Өфөлә «Башинформ» агентлығы фотохәбәрсеһенең «Севастополь! Ҡырым! Еңеү!» күргәҙмәһе асылдыФото: Альберт Заһиров | Видео: Ринат Исҡужин, Мирон Доровских
Өфөлә «Башинформ» агентлығы фотохәбәрсеһенең «Севастополь! Ҡырым! Еңеү!» күргәҙмәһе асылды
Өфөлә «Башинформ» агентлығы фотохәбәрсеһенең «Севастополь! Ҡырым! Еңеү!» күргәҙмәһе асылдыФото: Альберт Заһиров
ӨФӨ, 2015 йыл, 30 апрель. /«Башинформ» мәғлүмәт агентлығы, Алик Шакиров/.
Өфөлә, Башҡортостан Фәндәр академияһының күргәҙмәләр залында, «Севастополь! Ҡырым! Еңеү!» күргәҙмәһе асылды. Экспозиция авторы, «Башинформ» мәғлүмәт агентлығы фотохәбәрсеһе Олег Яровиков уны Бөйөк Ватан һуғышында Еңеүҙең 70 йыллығына арнаған.
Бөтә фотоһүрәттәр ҙә былтыр Олег Яровиковтың Башҡортостан Республикаһы Хөкүмәтенең Ҡырымдың Белогорск районына ярҙам күрһәтеү буйынса Оператив штабы составында Ҡырым Республикаһына командировкаһы ваҡытында төшөрөлгән. 2014 йылдың 9 майында фотохәбәрсебеҙгә ярымутрау халҡының Ҡырымды һәм Севастополде немец-фашист илбаҫарҙарынан азат итеүгә 70 йыл тулыуҙы байрам иткән Севастополдә булыу бәхете тейҙе.
Күргәҙмәне асыуҙа Башҡортостан Республикаһы Хөкүмәтенең Ҡырымдың Белогорск районына ярҙам күрһәтеү буйынса Оператив штабы етәксеһе Сергей Новиков, Рәсәй Фоторәссамдар союзының республика бүлексәһе рәйесе Рәмил Килмәмәтов, Өфө дәүләт нефть техник университеты профессоры Олег Мельников, Башҡортостан дәүләт хеҙмәте һәм идара итеү академияһы ректоры Сергей Лаврентьев, билдәле фоторәссам һәм фотохәбәрсе Вячеслав Стрижевский, журналистика ветераны Марсель Сәлимов, совет йылдарында студенттарҙың төҙөлөш отрядтарын ойоштороусыларҙың береһе Марат Шәрипов, Олег Яровиковтың коллегалары һәм дуҫтары сығыш яһаны. Уларҙың барыһы ла күргәҙмәгә ҡуйылған эштәрҙең үҙенсәлеклеген, авторҙың юғары профессионаллеген билдәләне. Ысынлап та, фотоһүрәттәр ҡырымдарҙың кәйефен, Ҡырымды һәм Севастополде немец-фашист илбаҫарҙарынан азат итеүгә 70 йыл тулыуҙы байрам итеүгә һәм Рәсәйгә ҡушылыуға бәйле шатлыҡтарын сағылдыра.
Күргәҙмә Башҡортостан Хөкүмәтенең Ҡырым Республикаһының Белогорск районына ярҙам күрһәтеү буйынса Оператив штабы, Башҡортостан Хөкүмәтенең матбуғат хеҙмәте, республиканың Фәндәр академияһы, «ТурбинаСпецСервис» етештереү предприятиеһы, Рәсәйҙең Фоторәссамдар союзы булышлығында ойошторолған.
Күргәҙмә май аҙағына тиклем дауам итә.
Белешмә. Олег Витальевич Яровиков 1965 йылдың 18 февралендә тыуған. Өфөлә белем алған. 1983-1986 йылдарҙа «Ленинсы» йәштәр гәзитендә тәүге фотоһүрәттәре баҫыла.
Ул республика баҫма матбуғатындағы, фотоһүрәттәр китаптарындағы иллюстрацияларҙың авторы, күп күргәҙмәләрҙә ҡатнаша. Шуларҙың береһе «Башинформ» агентлығының матбуғат конференцияһы залында ҡуйылған.
2002 йылдан Олег Яровиков «Башинформ» мәғлүмәт агентлығында фотохәбәрсе булып эшләй.


text:
Федераль почта элемтәһенең Башҡортостан буйынса идаралығында халыҡ менән «тура бәйләнеш» ойошторолдо
«Рәсәй почтаһы»ның Башҡортостан филиалында халыҡ өсөн Башҡортостан Республикаһы Федераль почта элемтәһе идаралығы етәкселеге менән тәүге «тура бәйләнеш» ойошторолдо. Барлыҡ мәсьәләләр контроль аҫтына алынды һәм алдағы ваҡытта хәл ителәсәк, тип хәбәр иттеләр республика филиалының матбуғат хеҙмәтенән.
«Рәсәй почтаһы» — төрлө йүнәлештә эшләүсе күп профилле предприятие. Барлыҡ мәсьәләләрҙе тиҙ арала хәл итеү өсөн Башҡортостан Республикаһы Федераль почта элемтәһе идаралығы етәкселеге «тура бәйләнеш»тәрҙе даими рәүештә үткәрергә ҡарар итте.
Халыҡ менән туранан-тура аралашыу «Рәсәй почтаһы» федераль дәүләт унитар предприятиеһы клиенттарын хеҙмәтләндереүҙең сифатын яҡшыртыуға йүнәлтелгән сараларҙың береһе булып тора.


text:
Федераль ойоштороу комитеты республика медицина учреждениеларының ШОС һәм БРИКС саммиттарына әҙерлеген баһаланы
Өфөлә эш сәфәре менән 2014-2015 йылдарҙа ШОС-та һәм 2015 йылда БРИКС берекмәһендә Рәсәй Федерацияһының рәйеслеген әҙерләү һәм тәьмин итеү буйынса Ойоштороу комитетының медицина тәьминәте буйынса эшсе төркөм ағзалары булды. Делегация составына Ойоштороу комитетының медицина тәьминәте буйынса эшсе төркөм етәксеһе, начальник вазифаһын башҡарыусы Ирина Егорова, төп советниктар Валерий Кабаков һәм Владимир Журба, шулай уҡ поликлиника менән Үҙәк клиник дауахана баш табибы урынбаҫары Николай Покутнев, Дәүләт санитар-эпидемиологик күҙәтеү үҙәге баш табибы Вадим Мальцев, 1-се клиник дауахана баш табибы Валерий Бояринцев инделәр.
Сәфәр барышында белгестәр бер төркөм Өфө медицина учреждениеларының: 18-се ҡала клиник дауаханаһы, 2-се Республика клиник дауаханаһы, Ғ.Ғ.Ҡыуатов исемендәге Республика клиник дауаханаһы, Республика кардиологик диспансеры, Республика ҡан биреү станцияһы, Ашығыс медицина ярҙамы станцияһы, Өфө күҙ ауырыуҙары ғилми-тикшеренеү институты эшен тикшерҙе.
Һөҙөмтәлә Федераль ойоштороу комитеты Өфө дауаханаларының 2015 йылда Өфөлә уҙасаҡ ШОС һәм БРИКС саммиттарына әҙерлекте юғары баһаланы, тип хәбәр итте «ШОС БРИКС Өфө 2015» офис-төркөмө» автономиялы коммерция булмаған ойошмаһының матбуғат хеҙмәте һәм киң коммуникациялар департаменты әйҙәүсе белгесе Елена Арямнова.


text:
Хәйҙәр Вәлиев Бөтә Рәсәй кәңәшмәһендә республикала парламент һайлауҙары хаҡында һөйләне
Башҡортостандың Үҙәк һайлау комиссияһы рәйесе Хәйҙәр Вәлиев Рәсәй Федерациһы субъекттарының һайлау комиссиялары рәйестәре менән «Һайлауҙар һәм йәмғиәт» Бөтә Рәсәй кәңәшмәһендә республикала парламент һайлауҙарын ойоштороу һәм үткәреү, сәйәси партияларҙың төбәк бүлексәләре менән үҙ-ара эш алып барыу тураһында доклад менән сығыш яһаны. БР Үҙәк һайлау комиссияһы рәйесе эш нескәлектәре һәм һуңғы ваҡыттағы ҡаҙаныштар тураһында һөйләне.
Шулай уҡ Мәскәү ҡала һайлау комиссияһы рәйесе Валентина Горбунова, Төмән өлкәһе һайлау комиссияһы рәйесе Игорь Халин, Карелия Республикаһы Үҙәк һайлау комиссияһы рәйесе Алексей Бахилин һәм башҡалар үҙ эш һөҙөмтәләре хаҡында хәбәр итте.
Кәңәшмәне асып, Рәсәй Үҙәк һайлау комиссияһы рәйесе Владимир Чуров, ултырыштың төп бурысы — эштәге етешһеҙлектәрҙе баһалау һәм һайлау системаһындағы проблемаларҙы хәл итеү юлдарын билдәләү, тип һыҙыҡ өҫтөнә алды. Үҙ докладында ул хәҙерге ватан һайлау системаһын үҫтереүҙең төп этаптарын яҡтыртты. Атап әйткәндә, Рәсәй Үҙәк һайлау комиссияһының аяҡҡа баҫыу этаптары, һайлауҙар тураһында закондарҙағы үҙгәрештәр, һайлау системалары өлкәһендә халыҡ-ара хеҙмәттәшлектең үҫеше тураһында һөйләне.


text:
24 октябрь
24 октябрь — григориан стиле буйынса йылдың 297-се көнө (кәбисә йылында 298-се). Йыл һуңына тиклем 68 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
Халыҡ-ара[үҙгәртергә | вики-тексты үҙгәртергә]
- — БМО көнө.
- — Бөтә донъя үҫеш тураһында мәғлүмәт көнө.
- — Халыҡ-ара ҡағыҙ көнө.
Милли[үҙгәртергә | вики-тексты үҙгәртергә]
- Мысыр — Суэц еңеүе көнө.
- Замбия — Бойондороҡһоҙлоҡ көнө.
- Рәсәй — Махсус тәғәйенләнешле подразделениелар көнө.
Тарихи ваҡиғалар[үҙгәртергә | вики-тексты үҙгәртергә]
- 1648 — Вестфаль солохона ҡул ҡуйыу, 30 йыллыҡ һуғыштың тамамланыуы.
- 1857 — Кембриджды тамамлаусылар Шеффилдта донъялағы беренсе футбол командаһын булдыра.
- 1897 — Рәсәй Империяһында беренсе футбол матчы үткәрелә.
- 1909 — Француз механигы Ж. Легань «Вуазен» самолетында Рәсәйҙә тәүге тапҡыр күрһәтеү осошо башҡара, ул Гатчина хәрби яланында 10 метр бейеклектә 1,5 саҡрым самаһы осоп үтә.
- 1929 — Ҡара кесаҙна, Бөйөк депрессия башлана.
- 1939 — СССР Германияға нефть һәм иген һатыу тураһында килешеү төҙөй.
- 1941 — Бөйөк Ватан һуғышы барышында Харьковты немец ғәскәрҙәре баҫып ала.
- 1945 — Берләшкән Милләттәр Ойошмаһының уставы үҙ көсөнә инә. БМО халыҡ-ара хеҙмәттәшлек һәм күмәк именлекте үҫтереү аша тыныслыҡты һаҡларға теләгән 51 ил тарафынан нигеҙләнә. Әлеге көндә 192 ил БМО ағзаһы булып тора.
- 1964 — Төньяҡ Родезия бойондороҡһоҙлоҡ иғлан итә һәм атамаһын Замбия тип үҙгәртә.
Был көндө тыуғандар[үҙгәртергә | вики-тексты үҙгәртергә]
- 1804 — Вильгельм Вебер, нимес физигы.
- 1882 — Имре Кальман, венгр композиторы («Цирк принцессаһы»).
- 1886 — Григорий Орджоникидзе, инҡилапсы, күренекле совет дәүләт эшмәкәре.
- 1911 — Аркадий Исаакович Райкин, совет режиссёры.
- 1921 — Лев Гинзбург, урыҫ совет шағиры, нимес шиғриәте өлгөлөрен тәржемәләүсе.
- 1936 — Билл Уаймен (ысын исеме Уильям Джордж Перкс), «The Rolling Stones» инглиз рок-төркөмөнөң бас-гитарасыһы.
- 1946 — Риф Тойғонов, башҡорт шағиры һәм йәмәғәт эшмәкәре, Рәсәй Федерацияһының (2006) һәм Башҡортостан Республикаһының (1997) атҡаҙанған мәҙәниәт хеҙмәткәре.
- 1966 — Роман Аркадьевич Абрамович, Рәсәй эшҡыуары.
- 1985 — Уэйн Руни, инглиз футболсыһы.
Был көндө үлгәндәр[үҙгәртергә | вики-тексты үҙгәртергә]
- 1601 — Тихо Браге, дат астрономы.
- 1948 — Франц Легар, венгр композиторы.
- 1957 — Кристиан Диор, француз кейем модельеры.


text:
Фото:
Башҡортостанда гуманитар һәләкәттәр һөҙөмтәһендә зыян күреүселәргә ярҙамға аҡса йыйыу өсөн иҫәп асылды
Фото:
Башҡортостанда гуманитар һәләкәттәр һөҙөмтәһендә зыян күреүселәргә, шулай уҡ ауыр хәлдә ҡалған граждандарға ярҙам итеүгә физик һәм юридик шәхестәрҙән аҡса йыйыу өсөн махсус иҫәп асылған.
Иҫәптең реквизиттары:
Р/сч 40603810000000000321 "УРАЛСИБ" асыҡ акционерҙар йәмғиәте филиалында, Өфө ҡалаһы;
Кор/сч 30101810600000000770;
БИК 048073770;
ИНН 0278112765;
КПП 027801001;
Түләүҙәрҙе алыусы: Башҡортостан Республикаһы Хөкүмәте ҡарамағындағы Ғәҙәттән тыш хәлдәр буйынса идаралыҡ.


text:
Өфөлә «Башвторцветмет» склады янды
Өфөнөң Нижегородка биҫтәһендә, «Башвторцветмет» акционерҙар йәмғиәте складында, 200 квадрат метр майҙанда янғын сыҡты, унда утилләштереүгә әҙерләнгән иҫке автомобилдәр кузовтары һәм авторезина ҡалдыҡтары ятҡан булған. Янғынды һүндереүгә Ғәҙәттән тыш хәлдәр министрлығының 32 хеҙмәткәре, 11 техника берәмеге, шул иҫәптән янғын һүндереү катеры — склад йылға ярында урынлашҡан – йәлеп ителде. Янғын ваҡытында бер кем дә зыян күрмәне, ут сығыу сәбәптәрен һәм унан зыянды тәүтикшереү белгестәре асыҡлай, тип хәбәр иттеләр Рәсәй Ғәҙәттән тыш хәлдәр министрлығының БР буйынса Баш идаралығы матбуғат хеҙмәтенән.


text:
Ит йәрминкәләрендә Өфөлә 152 тонна ит һатылды
Өфөлә ял көндәрендә үткән ит йәрминкәләрендә ауыл халҡы менән 152 тонна ит һатылды. «Башинформ» агентлығына баш ҡала хакимиәтенең Ҡулланыусылар баҙары идаралығы начальнигы Зөлфиә Ишбулдинаның хәбәр итеүенсә, ҡатнашыусылар һаны уҙған ял көндәре менән сағыштырғанда ике тапҡырға күберәк булған. Дүрт сауҙа майҙанында 814 сауҙа урыны йәйелдерелгән. Был юлы Өфө халҡына үҙ продукцияһын республиканың 25 районы аграрийҙары тәҡдим итте. Әлшәй һәм Благовар райондары баш ҡалаға тулы аҙыҡ-түлек ылауҙары ебәргән.
Һыйыр ите элеккесә ҙур һорау менән ҡулланды һәм ике йәрминкә көнөндә ул 90 тоннанан ашыу һатылды. Сусҡа ите – 37 тонна, йылҡы ите – 19,5 тонна, 13 тонна ҡош ите һатылды. Һарыҡ итенә иң аҙ күләм тура килә – 4,5 тонна.
Подукцияның муллығына ҡарамаҫтан, ауыл халҡы хаҡтарҙы төшөрөргә ашыҡманы. Сөнки ҡоролоҡло йәй һәм мал аҙығы арҡаһында малсылыҡ продукцияһының үҙҡимәте ныҡ күтәрелде. Бер килограмм һыйыр ите өсөн — 180-240 һум, сусҡа итенә — 150-180 һум, йылҡы итенә – 160-220 һум, һарыҡ итенә 160-250 һум һоранылар.


text:
Стәрлетамаҡ – Рәсәйҙең иң төҙөк ҡалаһы
РФ Төбәктәр үҫеше министрлығында 2012 йылдың һөҙөмтәләре буйынса «Рәсәйҙең иң төҙөкләндерелгән ҡала (ауыл) биләмәһе» исеменә бөтә Рәсәй конкурсына йомғаҡ яһалды. Стәрлетамаҡ 100 мең һәм унан күберәк халыҡ йәшәгән ҡала округтары араһында Рәсәйҙә иң төҙөкләндерелгән ҡала тип танылған. Бүләкләнеүселәр иҫәбенә Октябрьский ҡалаһы ла ингән.
Конкурста төрлө алты категорияла (өсөһө – төрлө иҫәп менән ҡалалар буйынса, өсөһө – ауыл биләмәләре буйынса) 85 муниципаль берәмек ҡатнашҡан. Конкурстың бүләкләү фонды 100 миллион һум тәшкил иткән.
Ведомствоның бойороғона ярашлы, бер нисә ҡала биләмәһе (ҡала округы) 2012 йылда торлаҡ-коммуналь хужалығын үҫтереү һәм муниципаль берәмектең төҙөклөгөн яҡшыртыу буйынса эштәрҙе яҡшы башҡарған өсөн Төбәктәр үҫеше министрлығының почет дипломдары менән билдәләнгән.
Торлаҡ-коммуналь хужалығын үҫтереү һәм муниципаль берәмектәрҙең төҙөклөгөн яҡшыртыуға тос өлөш индергәндәре өсөн Стәрлетамаҡ ҡалаһы башлығы – Алексей Изотов, Октябрьскийҙан – Сергей Молчанов һәм БР мосолмандар Диниә назараты рәйесе Нурмөхәмәт Ниғмәтуллин рәхмәт хаттары менән бүләкләнде.


text:
Төбәктә беренсе башҡорт этнофорумы уҙҙыФото: ойоштороусылар фотоһы
Төбәктә беренсе башҡорт этнофорумы уҙҙы
Төбәктә беренсе башҡорт этнофорумы уҙҙыФото: ойоштороусылар фотоһы
ӨФӨ, 2015 йыл, 16 июнь. /«Башинформ» мәғлүмәт агентлығы, Арина Рәхимҡолова/.
Башҡортостанда беренсе башҡорт этнография форумы уҙҙы. Баймаҡ районы республиканың төрлө мөйөштәренән һәм күрше төбәктәрҙән ҡунаҡтар ҡабул итте.
Сараны ойоштороусылар булып Баймаҡ районы хакимиәте булышлығында «Ирәндек» этнокомплексы менән берлектә Башҡортостан Республикаһының йәш яҡташтар ассоциацияһы сығыш яһаны. Өс көн буйына йәштәр эксперттарҙың лекцияларын тыңланы, түңәрәк өҫтәлдәрҙә ҡатнашты, сәйәсмәндәр, эшҡыуарҙар һәм йәмәғәт эшмәкәрҙәре менән осрашыуҙар ойошторолдо. Кисен күңел асыу программалары һәм концерттар үткәрелде.
Этнофорумда ҡатнашыусылар менән аралашыу өсөн ғалимдар Салауат Хәмиҙуллин, Закирйән Әминев, Азат Бердин, Юлдаш Йосопов килде, улар йәштәргә республиканың, башҡорт ырыуҙарының тарихын бәйән итте. Популяр башҡорт яҙыусыһы һәм йәмәғәт эшмәкәре Гүзәл Ситдиҡова халыҡ мәҡәлдәре һәм әйтемдәре, Башҡорт Википедияһының үҫеше хаҡында һөйләне. Башҡортостан юлдаш телевидениеһының баш мөхәррире Гүзәл Хәсәнова киң мәғлүмәт сараларында имиджды формалаштырыу тураһында лекция менән сығыш яһаны, философия фәндәре докторы, Башҡорт дәүләт университеты доценты Гүзәл Вилданова донъяға ҡараш мәсьәләләренә ҡағылды, «Рәсәй терәге» Башҡортостан төбәк бүлексәһенең башҡарма директоры Тимур Лоҡманов һөҙөмтәле идара итеү һәм бизнес тураһында һөйләне.
Лилиә Барлыбаева етәкселегендәге «Happy Super Mom» клубы вәкилдәре (Сибай) форумда ҡатнашыусы ҡатын-ҡыҙҙар менән башҡорттарҙың ғаилә традициялары, гүзәллек, әсәлек бәхете һәм ойоштороу тәжрибәһе хаҡында әңгәмә ҡорҙо. Ир-егеттәр иһә «Төньяҡ амурҙары» хәрби-тарихи клубы вәкилдәре менән аралашты, улар үҙ сиратында башҡорт яугирҙәренең ҡаһарманлығы тураһында һөйләне.
Этнофорумда уҡтан атыу, тирмә ҡороу, милли кейем тегеү буйынса оҫталыҡ дәрестәре, бизнес-тренингтар ойошторолдо. Теләгән һәр кем футбол, волейбол уйнаны һәм Ирәндек һыртында атта йөрөнө.
«Форум башҡорт йәштәренең милли үҫеше, йәш быуындың өлкәндәр менән бәйләнешен нығытыу, ғөрөф-ғәҙәттәрҙе һаҡлау өсөн шарттар булдырыу маҡсатында уҙғарылды. Минеңсә, бындай этнофорум — йәштәргә белем һәм тәжрибә тапшырыуҙың, илһөйәрлек тойғоһон уятыуҙың һөҙөмтәле ысулы», — тип тәьҫораттары менән уртаҡлашты форумдың директоры Роберт Дәүләтшин.


text:
Өфө эшҡыуарҙары «Перспектива — Төбәк 2015» конгресында республиканың баш ҡалаһын лайыҡлы күрһәттеФото: Өфө хакимиәте сайтынан
Өфө эшҡыуарҙары «Перспектива — Төбәк 2015» конгресында республиканың баш ҡалаһын лайыҡлы күрһәтте
Өфө эшҡыуарҙары «Перспектива — Төбәк 2015» конгресында республиканың баш ҡалаһын лайыҡлы күрһәттеФото: Өфө хакимиәте сайтынан
ӨФӨ, 2015 йыл, 13 октябрь. /«Башинформ» мәғлүмәт агентлығы, Ксения Калинина/.
Өфө эшҡыуарҙары Ҡазанда бәләкәй һәм урта бизнес етәкселәренең «Перспектива — Төбәк 2015» төбәк-ара конгресында республиканың баш ҡалаһын лайыҡлы күрһәтте. 13 октябрҙә муниципалитетта Өфөнө төбәк-ара сарала уңышлы күрһәткәне өсөн эшҡыуарҙарҙы бүләкләү тантанаһы булды.
Конгреста баш ҡала предприятиелары газ һәм нефть үткәргестәрен таҙартыу өсөн поршендәр эшләү, таштарҙы эшкәртеү, аҙыҡ-түлек етештереү, сувенир һәм реклама продукцияһы әҙерләү, экзотик емештәр үҫтереү һәм уларҙы һатыуҙағы ҡаҙаныштары менән таныштырҙы. Сарала 200-гә яҡын кеше — Рәсәйҙең 13 төбәгенән бәләкәй һәм урта бизнес предприятиелары етәкселәре ҡатнашты. Өфө эшҡыуарҙары бер нисә номинацияла лауреат исеменә лайыҡ булды, шулай уҡ «Төбәктәрҙең алтын фонды» һәм «Эшҡыуарлыҡтағы уңыштар өсөн» ордендары һәм миҙалдары менән бүләкләнде. Шунда уҡ Өфө ҡалаһының бәләкәй эшҡыуарлыҡҡа ярҙам һәм уны үҫтереү фонды менән Татарстандың бәләкәй һәм урта бизнес предприятиелары ассоциацияһы араһында хеҙмәттәшлек тураһында килешеүгә ҡул ҡуйылды.


text:
Фото:
Өфө лимонарийында Лимон ҡушаматлы ҡуян үҫкән
Фото:
Бына бер нисә ай инде Өфө лимонарийында Лимон ҡушаматлы ҡуян йәшәй. Һыуыҡтарҙан ҡасып, көҙгөһөн ул урмандан теплицаға килеп ингән һәм һыуыҡтарҙы быяла аҫтында үткәреүҙе хуп күргән. Һалҡындар етеү менән ҡуян тунын алмаштырған һәм хәҙер цитрондар тирәләй аҡ ҡуян һикерә. Һуңғы арала быйылғы йыл символы бөтөнләй тәртипһеҙләнгән һәм лимонарийҙағы экзотик үҫемлектәрҙе кимерә башлаған.
— Хеҙмәткәрҙәр һәм беҙҙә практика үткән студенттар Лимонды бөгөн иреккә сығарасаҡ, — тип хәбәр итте «Башинформ» агентлығына Өфө урман хужалығы техникумының уҡыу-тәжрибә хужалығы мөдире Фәриҙә Валиева.
Яңы йылды ҡуянға үҙенең иштәре менән ҡаршыларға тура киләсәк. Лимонарий хеҙмәткәрҙәре мәңге йәшел баҡсаларында уның урынына алмашҡа киләһе йыл символы – Аждаһа килмәһә ярар ине, тип йылмая. Һәр хәлдә, беҙҙең урмандарҙа бындай йәнлектәр юҡ, шикелле.


text:
Зөфәр Еникеев Салауат Юлаев ордены менән наградланды
5 мартта БР Дәүләт Йыйылышы – Ҡоролтай Рәйесе Константин Толкачев республика парламенты Секретариаты етәксеһе Зөфәр Еникеевҡа Салауат Юлаев ордены тапшырҙы.
Башҡортостан Республикаһы Президенты Указына ярашлы, Салауат Юлаев ордены менән Зөфәр Еникеев хеҙмәт ҡаҙаныштары өсөн һәм 60 йәше тулыу айҡанлы наградланды. Тантаналы сара БР Дәүләт Йыйылышы Президиумы ултырышында үтте.
Юридик фәндәр докторы Зөфәр Еникеев республикала үҙенең фәнни һәм депутатлыҡ эшмәкәрлеге менән киң билдәле. Ун икенсе саҡырылыш Башҡортостан Республикаһы Юғары Советы депутаты, өс тапҡыр, 1995 йылдан башлап, БР Дәүләт Йыйылышы – Ҡоролтай депутаты итеп һайланды, Урындағы үҙидара мәсьәләләре, милләттәр, йәмәғәт һәм дини берләшмәләр эштәре, мәғлүмәт сәйәсәте буйынса комитетты етәкләне. 1996 йылдан 2000 йылға тиклем Европаның Урындағы һәм төбәк властары конгресында Рәсәй Федерацияһы вәкиле булып торҙо. 2010 йылдың сентябренән — БР Дәүләт Йыйылышы – Ҡоролтай Секретариаты етәксеһе. Башҡортостан Республикаһының атҡаҙанған юрисы.


text:
Өфө Халыҡ-ара аэропортында самолеттарҙа хәүефһеҙлек мәсьәләләренә арналған кәңәшмә үтә.
Өфө Халыҡ-ара аэропортында самолеттарҙа хәүефһеҙлек мәсьәләләренә арналған кәңәшмә үтә.
Яңы йыл алдынан Рәсәй аэропорттарында яңы хәүефһеҙлек ҡағиҙәләре ғәмәлгә ингәйне. Улар Европа өлгөһөндә ҡабул ителгән. Яңы талаптарға ярашлы, самолет салондарына иң күбендә 1 литр шыйыҡ матдә алып инеү рөхсәт ителә. Уны үтә күренмәле пластик ҡаптарға төрөргә кәрәк. Балалар аҙығы һәм медикаменттарға был ҡағиҙә ҡағылмай. Ә бына косметика йәки хушбуйҙарҙы самолет салонына самалап алырға тура киләсәк. Пассажирҙарға иҫерткес эсемлектәрҙе алып инеү ҙә сикләнгән. Өфө халыҡ-ара аэропорты етәксеһе урынбаҫары Таһир Мөхәмәтшин беҙҙең аэропорттың сит илдәрҙән ҡайтартылған ҡиммәтле ҡорамалдар менән йыһазланырылыуын белдерә. Тикшереү үтмәйенсә, осҡосҡа эте лә, бете лә үтә алмай ти ул.


text:
«Версия Башкортостана» гәзите уҡыусыларының һорауҙарына адвокат яуап бирә
Шишәмбе, 10 апрелдә, «Версия Башкортостана» аҙналығы редакцияһында Өфө адвокаты Ринат Ишмөхәмәтов тура бәйләнештә тиҙ хоҡуҡи ярҙам күрһәтәсәк.
Хеҙмәт бушлай күрһәтелә һәм уның менән теләге булғандарҙың барыһы ла файҙалана ала, бының өсөн 15.00-17.00 сәғәттәрҙә (8-347) 272-79-16 телефонына шылтыратығыҙ. Был — даими рубрика, граждандар менән тура бәйләнеш айына ике тапҡыр – һәр икенсе һәм дүртенсе шишәмбе ойошторола.
«Ҡыҙыу линия»ға телефон аша мөрәжәғәттәр граждан эштәре, шулай уҡ енәйәт эштәре менән бәйле киң даирәләге мәсьәләләрҙе үҙ эсенә ала. Ике сәғәт дауамында бирелгән һорауҙарға яуаптар баҫманың киләһе һандарында донъя күрә.
Һорауығыҙҙы гәзиттең 15-се битендә урынлашҡан купонға ла яҙып ебәрергә мөмкин. Компетентлы кешенең яуабы менән ул «Һеҙҙең хоҡуҡ» тип исемләнгән икенсе даими рубрикала баҫылып сығасаҡ.


text:
Шаран районында 44 һайлау участкаһы эшләйәсәк
Башҡортостандың Шаран районында 17 меңдән ашыу һайлаусы теркәлгән. Был хаҡта «Башинформ» агентлығына территориаль һайлау комиссияһы ағзаһы Руслан Иҙиәтов хәбәр итте. Уларҙың 200 кешеһе – 4 декабрҙә һайлауға тәүгә киләсәк йәштәр. Улар өсөн дипломдарҙан тыш бүләктәр ҙә әҙерләнгән. Һайлау көнөндә Шаран районында 44 һайлау участкаһы эшләйәсәк, был үткән һайлау кампаниялары менән сағыштырмаса бергә кәмерәк. Был районда кәрәкле бүлмәләрҙең булмауы менән бәйле. Район үҙәге – Шаран ауылында урынлашҡан дүрт һайлау участкаһы һайлау бюллетендәрен эшкәртеү комплекстары менән йыһазландырылған. Белгестәр фаразлауынса, Шаран районының яҡынса 300 кешеһе йәшәү урыны буйынса һайлауҙа ҡатнаша алмаясаҡ. Бөгөнгө көнгә теркәүҙән төшөү таныҡлыҡтарын яҡынса 130 кеше алған. Руслан Иҙиәтов фаразлауынса, һайлауға халыҡтың 80 проценты киләсәк.


text:
Өфөлә дәүләт телдәре һәм Башҡортостан халыҡтары телдәре проблемаһын яҡтыртыу буйынса конкурсҡа ғаризалар ҡабул ителә
ӨФӨ, 2015 йыл, 3 ноябрь. /«Башинформ» мәғлүмәт агентлығы, Ләйлә Аралбаева/.
Башҡортостандың Матбуғат һәм киң мәғлүмәт саралары агентлығында киң мәғлүмәт сараларында дәүләт телдәре һәм төбәк халыҡтары телдәре проблемаһын яҡтыртыу буйынса ижади конкурсҡа ғаризалар ҡабул ителә башланы. Бәйгелә республика, ҡала, район, берләштерелгән гәзит, журнал редакциялары һәм айырым авторҙар, шулай уҡ республика электрон киң мәғлүмәт саралары (интернет, телевидение һәм радио) ҡатнаша ала.
Агентлыҡтың баш белгесе Нилә Ғәйнетдинова хәбәр итеүенсә, бәйге өсөнсө тапҡыр уҙғарыла. Былтыр унда 40-ҡа яҡын киң мәғлүмәт саралары редакциялары ҡатнашҡан. Мәҡәлә һәм телерадиотапшырыу авторҙары дәүләт телдәрен уҡытыуҙың мөһим проблемаларын тикшерә, тел йүнәлешендәге саралар хаҡында бәйән итә. Конкурс йомғаҡтары Рәсәй матбуғаты көнөнә арналған сараларҙа билдәле буласаҡ.
Бәйгегә 2015 йылдың 1 ғинуарынан 1 ноябренә тиклем баҫылған материалдар тәҡдим ителә. Эштәрҙең һаны сикләнмәй. Материалдарҙы 2015 йылдың 10 ноябренә ҡәҙәр ебәрергә кәрәк. Адресы: 450077, Өфө ҡалаһы, Киров урамы, 45, 420-се бүлмә. Телефон: (347) 218-07-72. Конкурс тураһында положение, ҡатнашыу өсөн ғариза Башҡортостан Матбуғат һәм киң мәғлүмәт саралары агентлығының рәсми сайтында баҫылған.


text:
Республика энергетиктары Яңы йыл байрамдарында өҙөклөктәрһеҙ эшләне
Яңы йыл байрамдарында Башҡортостан ҡулланыусылары йылылыҡ энергияһы һәм йылы һыу менән штат режимында тәьмин ителде. Йылылыҡ һәм эҫе һыу менән тәьмин итеүҙә өҙөклөктәр һәм етди авариялар булманы, тип хәбәр иттеләр «Башҡортостан йылылыҡ бүлеү селтәрҙәре» яуаплылығы сикләнгән йәмғиәтенең матбуғат хеҙмәтенән.
Әйткәндәй, яңы йылдың беренсе декадаһында һауа торошона бәйле сюрприздар булманы. Ҙур ҡалаларҙа башлыса уңайлы һауа температураһы һаҡланды.


text:
Милли мәғарифты үҫтереү концепцияһы раҫланды
Милли мәғарифты камиллаштырыу һәм артабан үҫтереү маҡсаттарында, Башҡортостан Республикаһы Президенты Мортаза Рәхимов үҙ Указы менән Башҡортостан Республикаһында Милли мәғарифты үҫтереү концепцияһын раҫланы.
Указға ярашлы, Башҡортостан Республикаһы Хөкүмәтенә өс ай эсендә Концепцияның өҫтөнлөклө йүнәлештәрен тормошҡа ашырыу буйынса саралар планы эшләргә һәм раҫларға, үҙ норматив хоҡуҡи акттарын ошо Указға ярашлы килтерергә ҡушылды.
Милли мәғарифты үҫтереү концепцияһы Рәсәй Федерацияһының Милли мәғариф сәйәсәте концепцияһын, Рәсәй Федерацияһы Президенты тәҡдим иткән “Беҙҙең яңы мәктәп” белем биреү инициативаһын, дөйөм башланғыс белемдең федераль дәүләт мәғариф стандартын иҫәпкә алып эшләнде.


text:
Фото:
Айрат Ғәскәров БР финанс министры вазифаһында ҡалды
Фото:
2010 йылдың 4 авгусында Башҡортостан Президенты Рөстәм Хәмитов Айрат Ғәскәровты БР Хөкүмәте Премьер-министры урынбаҫары – БР финанс министры итеп тәғәйенләү тураһындағы Указына ҡул ҡуйҙы.
Биографик белешмә. Айрат Рафиҡ улы Ғәскәров 1963 йылдың 5 октябрендә Шишмә районының Шишмә эшселәр ҡасабаһында тыуған. Юғары белемле. Бөтә Союз финанс-иҡтисади институтын ситтән тороп тамамлаған, иҡтисад фәндәре кандидаты.
Хеҙмәт эшмәкәрлеген 1981 йылда БАССР-ҙың Финанс министрлығы иҡтисадсыһы булып башлай.
1981-1983 йылдарҙа Совет Армияһында хеҙмәт итә.
1983-1991 йылдарҙа — БАССР Финанс министрлығының ревизор-инспекторы, өлкән ревизор-инспекторы, төп ревизор-инспекторы, бүлек начальнигы урынбаҫары.
1991 йылда —РСФСР Коммунистар партияһы Башҡортостан республика комитетының финанс-хужалыҡ бүлеге инструкторы.
1991-1993 йылдарҙа — Башҡортостан идара академияһының план-финанс бүлеге начальнигы.
1993-1995 йылдарҙа — Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһының финанс директоры.
1995-2000 йылдарҙа — БР финанс министры урынбаҫары.
2000-2002 йылдарҙа — Рәсәй Федерацияһы Пенсия фонды бүлексәһе – Башҡортостан Республикаһы буйынса Берҙәм пенсия хеҙмәте идарасыһы.
2002-2008 йылдарҙа — Башҡортостан Республикаһы Хөкүмәте Премьер-министры урынбаҫары — БР финанс министры.
2008 йылдан алып әлеге көнгә тиклем Башҡортостан Республикаһы Хөкүмәте Премьер-министрының беренсе урынбаҫары — БР финанс министры булып эшләй.
Айрат Ғәскәров — Башҡортостан Республикаһының атҡаҙанған иҡтисадсыһы.


text:
Өфөлә кеше хоҡуҡтарын һәм азатлыҡтарын тәьмин итеү буйынса бөтә Рәсәй конференцияһы үтәсәк
Өфөлә 8 декабрҙә «Кеше һәм граждан хоҡуҡтарын һәм азатлыҡтарын тәьмин итеү өлкәһендә дәүләт һәм йәмғиәттең көнүҙәк мәсьәләләре» бөтә Рәсәй фәнни-ғәмәли конференцияһы үтәсәк. Сара Дөйөм кеше хоҡуҡтары декларацияһын ҡабул итеүгә 63 йыл тулыу айҡанлы һәм Рәсәй Эске эштәр министрлығының Өфө юридик институты нигеҙендә ойошторола.
Берләшкән Милләттәр Ойошмаһының Мәскәүҙәге Мәғлүмәт үҙәге директоры Александр Горелик, Рәсәйҙең Берләшкән Милләттәр Ойошмаһына булышлыҡ итеү ассоциацияһы рәйесенең беренсе урынбаҫары, Мәскәү дәүләт халыҡ-ара мөнәсәбәттәр институты ҡарамағындағы кеше хоҡуҡтары һәм демократия буйынса ЮНЕСКО кафедраһы мөдире Алексей Борисов, Башҡортостан Республикаһының дәүләт власы һәм идара итеү органдары етәкселәре, хоҡуҡ һаҡлау органдары хеҙмәткәрҙәре, Рәсәйҙең алдынғы юғары уҡыу йорттары ғалимдары конференция эшендә ҡатнашасаҡ.


text:
Игенселәр ауыл хужалығы миҙгеленә йомғаҡ яһай
Иртәгә, 6 ноябрҙә, Башҡортостан ауыл хужалығы етештереүселәре Ауыл хужалығы һәм эшкәртеү сәнәғәте хеҙмәткәрҙәре көнөн билдәләйәсәк. Был байрамға арналған тантана Конгресс-холда үтәсәк.
Профессиональ дата алдынан аграрийҙар ауыл хужалығы миҙгеленә йомғаҡ яһай.
Ҡатмарлы һауа шарттарына ҡарамаҫтан, республикала 3,2 миллион тонна иген йыйып алынды. Республика бураһын тултырыуға Стәрлетамаҡ, Саҡмағош, Мәләүез, Илеш, Ауырғазы, Дүртөйлө, Ҡырмыҫҡалы һәм Шишмә райондары игенселәре тос өлөш индерҙе. Баҡалы, Благовар, Бүздәк, Туймазы һәм Өфө райондарында мул ғына уңыш йыйып алыуға өлгәштеләр.
Киләһе йыл яҙғы сәсеү өсөн етерлек күләмдә яҙғы иген һәм ҡуҙаҡлы иген культуралары орлоҡтары һалынды.
Быйыл республикала шәкәр сөгөлдөрө 55 мең гектар майҙанды биләне. Унан тулайым йыйым 1,2 миллион тонна тәшкил итте. Был күләм эшкәртеү заводтарына эшләү өсөн етерлек. Айырыуса Ҡырмыҫҡалы, Шишмә, Мәләүез, Ауырғазы, Бүздәк һәм Саҡмағош райондары хужалыҡтары яҡшы эшләне. Шәкәр плантацияларының 90 проценттан ашыуы ҡул хеҙмәтен ҡклланмайынса, интенсив технология буйынса эшкәртелде. Һәр гектарҙан уртаса уңыш 310-550 центнер тәшкил итте.
Көнбағышты урып йыйыу уңышлы тамамланды. БР Ауыл хужалығы министрлығы матбуғат хеҙмәте мәғлүмәттәренә ҡарағанда, тулайым йыйым 120 мең тонна тәшкил итте. Дәүләкән, Көйөргәҙе, Мәләүез, Стәрлетамаҡ, Саҡмағош һәм Шишмә райондары хужалыҡтары мул уңыш алды.
Картуф етештереүҙә Өфө районының «Алексеевка» совхозы, Стәрлетамаҡтың Салауат исемендәге, Туймазының «Уңыш», Илештең «Сөн», Шишмәнең «Әһли» һәм Мәләүез районының «Салауат» хужалыҡтары яҡшы һөҙөмтәләргә өлгәште. Улар һәр гектарҙан 240 центнерҙан 438 центнерға тиклем бүлбе йыйып алды. Асыҡ тупраҡта йәшелсә үҫтереүҙә Мәләүездең «Флора» крәҫтиән (фермер) хужалығына һәм Өфө районының «Алексеевка» совхозына тиңләшеүсе булманы: йәшелсәләрҙән уңыш гектарынан 448 һәм 496 центнер тәшкил итте.


text:
Башҡортостан яратҡан йырсыһы Вәсилә Фәттәхованы һуңғы тапҡыр алҡышланы Фото: Шамил Вәлиев | Видео: Мирон Доровских
Башҡортостан яратҡан йырсыһы Вәсилә Фәттәхованы һуңғы тапҡыр алҡышланы
Башҡортостан яратҡан йырсыһы Вәсилә Фәттәхованы һуңғы тапҡыр алҡышланы Фото: Шамил Вәлиев | Видео: Мирон Доровских
ӨФӨ, 2016 йыл, 28 ғинуар. /«Башинформ» мәғлүмәт агентлығы, Олеся Серёгина, Ләйлә Аралбаева/.
Бөгөн Башҡорт дәүләт филармонияһында популяр йырсы Вәсилә Фәттәхова менән хушлашыу тантанаһы уҙҙы. Танылған йырсыны һуңғы юлға оҙатырға туғандары, коллегалары һәм Башҡортостандан ғына түгел, шулай уҡ Татарстандан, Рәсәйҙең башҡа төбәктәренән уның ижадын һөйөүселәр килде.
Хушлашыу сараһында Башҡортостандың мәҙәниәт министры Әминә Шафиҡова, республика Дәүләт Йыйылышы – Ҡоролтай депутаты, Башҡортостандың һәм Татарстандың халыҡ артисы Айҙар Ғәлимов, «Радус» продюсер үҙәгенең генераль директоры Радмир Усаев, билдәле мәҙәниәт эшмәкәрҙәре ҡатнашты.
«Бөгөн беҙ башҡорт халҡының лайыҡлы ҡыҙын, ауыр минуттарыбыҙҙа моңло йырҙары менән тормошобоҙҙо биҙәгән кешене һуңғы юлға оҙатабыҙ», – тине республиканың мәҙәниәт министры Әминә Шафиҡова.
Вәсилә Фәттәхова бөгөн Өфөнөң Көньяҡ зыяратындағы «Дан аллеяһы»нда ерләнә.
Популяр йырсы, «Тыуған яҡ» хитын башҡарыусы 26 ғинуарҙа 37-се йәшендә арабыҙҙан китте. Бер ай элек уның икенсе сабыйы — ҡыҙы донъяға килде, шунан һуң ҡатмарлыҡтар башланды. Төрлө дауаханаларҙа операция үткәргәндән һуң ул Республика клиник дауаханаһында вафат булды.
Вәсилә Фәттәхова 1979 йылдың 31 декабрендә Белорет ҡалаһында тыуған. Учалы сәнғәт колледжының хор бүлеген тамамлаған, Өфө дәүләт сәнғәт институтының вокал бүлегендә уҡыған. Эстрадала танылған йырсы Айҙар Ғәлимовтың төркөмөндә эшләй башлай.
Башҡортостандың һәм Татарстандың атҡаҙанған артисткаһы, ул күп йылдар эстрадала эшләне, татар һәм башҡорт телдәрендә йырланы. Йырсы моңло тауышы менән миллиондарса тамашасыны әсир итте. Вәсилә Фәттәхованың тәүге башҡарған йыры республикала ҙур популярлыҡ яуланы. Урал Рәшитовтың «Тыуған яҡ» йырын башҡорт, татар телдәрен белмәүселәр ҙә хәтерендә ҡалдырҙы. Ошо йыр «Гәлсәр һандуғас» эстрада йыры фестивалендә «Интернациональ йыр» номинацияһында иң яҡшыһы тип танылды, 2008 йылда «Татар йыры» халыҡ-ара фестивалендә «10 йыллыҡтың иң яҡшы хиты» номинацияһында лауреат булды.